**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 29 Νοεμβρίου 2021, ημέρα Δευτέρα και ώρα 11.10΄, στην **Αίθουσα Γερουσίας του Μεγάρου της Βουλής**,συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεωργίου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ανάπτυξης και Επενδύσεων «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς». (4η συνεδρίαση - β΄ ανάγνωση).

Στη συνεδρίαση παρέστησαν, ο Αναπληρωτής Υπουργός Ανάπτυξης και Επενδύσεων, κ. Νικόλαος Παπαθανασίου, ο Υφυπουργός Παιδείας και Θρησκευμάτων, κ. Ευάγγελος (Άγγελος) Συρίγος, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών των Επιτροπών.

Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, καλή σας ημέρα και καλή εβδομάδα.

Αρχίζουμε τη συνεδρίαση της Διαρκούς Επιτροπής Παραγωγής και Εμπορίου, όπου σήμερα, στην 4η κατά σειρά συνεδρίαση, θα έχουμε τη δεύτερη ανάγνωση του νομοσχεδίου του Υπουργείου Ανάπτυξης και Επενδύσεων, σχετικά με τις στρατηγικές επενδύσεις, τη βελτίωση του επενδυτικού περιβάλλοντος, μέσω της επιτάχυνσης διαδικασιών στις ιδιωτικές και στρατηγικές επενδύσεις, καθώς και τη δημιουργία πλαισίου για τις εταιρίες τεχνοβλαστούς.

Όπως είπα, σήμερα, θα έχουμε τη β΄ ανάγνωση, που σημαίνει, ότι οι Εισηγητές μας, καθώς και οι συνάδελφοι που θα ζητήσουν τον λόγο, θα μιλήσουν πιο αναλυτικά, πιο συγκεκριμένα, επί των άρθρων. Να διευκρινίσω, ότι σύμφωνα με το πρόγραμμα της Διάσκεψης των Προέδρων το συγκεκριμένο νομοσχέδιο αύριο μπαίνει στην Ολομέλεια για συζήτηση και ψήφιση.

Μετά από αυτή την εισαγωγή, καλώ στο βήμα τον Εισηγητή της Πλειοψηφίας, τον συνάδελφο Χρήστο Ταραντίλη.

**ΧΡΗΣΤΟΣ ΤΑΡΑΝΤΙΛΗΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στις συνεδριάσεις που προηγήθηκαν, αναλύθηκαν, ενδελεχώς, οι αρχές και οι επιμέρους ρυθμίσεις του προτεινόμενου νομοσχεδίου, κατά τρόπο που κατέστησαν σαφείς οι στόχοι και οι επιδιώξεις του. Το παρόν νομοσχέδιο του Υπουργείου Ανάπτυξης και Επενδύσεων, επιχειρεί διαρθρωτικές παρεμβάσεις στο υφιστάμενο νομοθετικό πλαίσιο, ώστε να καλύψει θεσμικά τον τομέα των στρατηγικών και ιδιωτικών επενδύσεων, σε μία στιγμή που αναμένεται να εισρεύσουν στη χώρα μας κεφάλαια, τόσο ενόψει της υλοποίησης του Εθνικού Σχεδίου Ανάκαμψης, όσο και επειδή η Ελλάδα ανακτά τη θέση της ως ένας αξιόπιστος επενδυτικός προορισμός.

Περαιτέρω, ο εκσυγχρονισμός του επενδυτικού πλαισίου που επιχειρεί το παρόν νομοσχέδιο, συμπληρώνεται στο Γ΄ Μέρος, με τη θέσπιση κανονιστικού πλαισίου για την επιχειρηματική αξιοποίηση της έρευνας, τομέα που βρίσκεται στην αιχμή των διεθνών εξελίξεων οικονομικού μετασχηματισμού και, ήδη, αποτελεί καταλύτη της παγκόσμιας ανάπτυξης.

Το διαχρονικό πρόβλημα της πολυνομίας, που παρουσιάζουν διάφορα τμήματα του νομικού μας πλαισίου, με πληθώρα διάσπαρτων ρυθμίσεων που προκαλούν σύγχυση και δυσχεραίνουν την εφαρμογή από τους πολίτες και τη Δημόσια Διοίκηση, είναι, εκτιμώ, γνωστό σε όλες και όλους. Προέχων σκοπός των προτεινόμενων ρυθμίσεων, όπως εξάλλου διεφάνη, είναι η διαμόρφωση ενός ενιαίου επενδυτικού νόμου, σαφούς και εύχρηστου, ενός νόμου που θα αποτελέσει το σημείο αναφοράς για όποιον επιθυμεί να επιλέξει τη χώρα μας ως επενδυτικό προορισμό.

Συναφώς, το Α΄ Μέρος του νομοσχεδίου, κατατείνει στη δημιουργία αυτού, ακριβώς, του ενιαίου πλαισίου στρατηγικών επενδύσεων, μέσω ενοποίησης, αναμόρφωσης και βελτιωτικών παρεμβάσεων στο υφιστάμενο πλαίσιο.

Με τις ρυθμίσεις του Α΄ Μέρους, ενοποιούνται οι διατάξεις που διέπουν την υποδοχή και την ολοκλήρωση στρατηγικών επενδύσεων σε ένα νομοθετικό κείμενο και επιχειρούνται παρεμβάσεις, προκειμένου στην έννοια των στρατηγικών επενδύσεων να ενταχθούν νέες δραστηριότητες και σύγχρονοι τομείς της οικονομίας. Με τον τρόπο αυτόν, το νομοθετικό πλαίσιο της χώρας προσαρμόζεται στις νέες οικονομικές ανάγκες και ανταποκρίνεται στις επενδυτικές τάσεις που διαμορφώνονται διεθνώς.

Ο ορισμός και η κατηγοριοποίηση των στρατηγικών επενδύσεων, που αναπτύσσονται στα πρώτα άρθρα του νομοσχεδίου, διατηρούν παρόμοια λογική με τον ισχύοντα νόμο, πλην, όμως, με τις νέες ρυθμίσεις, οι κατηγορίες στρατηγικών επενδύσεων εμπλουτίζονται, ενώ, παράλληλα, επέρχονται τροποποιήσεις στις προϋποθέσεις ένταξης των επενδυτικών σχεδίων, με κύριο σκοπό τη διεύρυνση των ορίων υπαγωγής, προκειμένου το πλαίσιο να γίνει πιο ελκυστικό και αποδοτικό.

Οι επιδιώξεις αυτές επιχειρούνται, μέσω της μείωσης του ορίου του προϋπολογισμού ένταξης για τις Στρατηγικές Επενδύσεις 1, από 100 στα 75 εκατομμύρια ευρώ, άνευ άλλης προϋπόθεσης ή στα 40 εκατομμύρια ευρώ, με ταυτόχρονη υποχρέωση για τη δημιουργία 75 ετήσιων μονάδων εργασίας.

Ακολούθως, στις Στρατηγικές Επενδύσεις 2, υιοθετείται διάκριση, ανάλογα με τον τομέα δραστηριοποίησης. Δηλαδή, για τις επενδύσεις που αφορούν στους σύγχρονους τομείς της έρευνας και της καινοτομίας, της βιοτεχνολογίας, της διαχείρισης απορριμμάτων και αποβλήτων, της αγροδιατροφής, της πολιτιστικής και δημιουργικής βιομηχανίας, της ρομποτικής και της τεχνητής νοημοσύνης, του ιατρικού τουρισμού, της διαστημικής και της παροχής υπηρεσιών υπολογιστικού νέφους, το όριο προϋπολογισμού ένταξης υποχωρεί στα 20 εκατομμύρια ευρώ, άνευ άλλης προϋπόθεσης, ενώ για όλους τους για όλους τους λοιπούς τομείς διατηρείται στα 30 εκατομμύρια ευρώ, σε συνδυασμό με την υποχρέωση δημιουργίας 50 ετησίων μονάδων εργασίας.

Στο πλαίσιο αυτό, θα ήθελα να επαναλάβω τη μέριμνα του παρόντος νομοσχεδίου ειδικά για τις Στρατηγικές Επενδύσεις, οι οποίες θα υλοποιηθούν, εξ ολοκλήρου, στις περιοχές που εντάσσονται στα εδαφικά σχέδια δίκαιης μετάβασης, όπου οι δείκτες προϋπολογισμού υπόκεινται σε μειωμένο συντελεστή, της τάξης του 25%, στοχεύοντας στην περαιτέρω ενίσχυση της προσέλκυσης επενδύσεων στις συγκεκριμένες περιοχές.

Η αναμόρφωση του πεδίου των εμβληματικών επενδύσεων εξαιρετικής σημασίας, είναι, επίσης, μία από τις σημαντικές αλλαγές του προτεινόμενου νομοσχεδίου. Η κατηγορία αυτή, η οποία περιλαμβάνει επενδύσεις που υλοποιούνται από διακεκριμένες νομικές οντότητες και προωθούν την έρευνα και την καινοτομία, την «πράσινη» οικονομία και την τεχνολογία, παρέχει την απαιτούμενη ευελιξία στη χώρα μας να αξιοποιήσει τα χρήματα του Ταμείου Ανάκαμψης με επενδύσεις που θα λάβουν τα προνόμια του νόμου, με την υποχρέωση να ολοκληρωθούν μέχρι τις 31/12/2025, παρουσιάζοντας, δηλαδή, τα πλήρη αποτελέσματά τους για την κοινωνία σε τέσσερα χρόνια από σήμερα.

Η κρίση για το ποια επένδυση είναι εμβληματική και εξαιρετικής σημασίας, πέρα από τα στενά όρια του ίδιου του ορισμού, επαφίεται σε τριμελή επιτροπή, αποτελούμενη από επιστήμονες εγνωσμένου κύρους ποικίλων ειδικοτήτων, διαδικασία η οποία αποτελεί εχέγγυο για την αποφυγή οποιασδήποτε παρερμηνείας.

Τα κίνητρα που προβλέπει το παρόν νομοσχέδιο ακολουθούν, εν πολλοίς, την πάγια πολιτική της χώρας στον τομέα αυτό. Οι βασικές αλλαγές εστιάζονται στην προσθήκη παραγόντων επιτάχυνσης της αδειοδοτικής διαδικασίας, όπως είναι για παράδειγμα, η χρήση πιστοποιημένων αξιολογητών του Μητρώου του Υπουργείου Περιβάλλοντος και Ενέργειας. Ως προς τα παρεχόμενα κίνητρα, η βασική αλλαγή αφορά στις εμβληματικές επενδύσεις, στην περίπτωση των οποίων το κίνητρο ενίσχυσης δαπανών εμπλουτίζεται, έτι περαιτέρω, και ενισχύεται, ώστε να λάβει τη μορφή επιχορήγησης, επιδότησης χρηματοδοτικής μίσθωσης εξοπλισμού και επιδότησης κόστους δημιουργούμενης απασχόλησης.

Με το Β΄ Μέρος του παρόντος νομοσχεδίου, επιχειρούνται παρεμβάσεις, που στοχεύουν στην ενίσχυση των καθεστώτων ενισχύσεων του αναπτυξιακού νόμου, μέσω προσθήκης νέων κατηγοριών επιλέξιμων δραστηριοτήτων και παρεμβάσεων επιτάχυνσης της διαδικασίας, καθώς και στην επικαιροποίηση των κανόνων που αφορούν στην εγκατάσταση αλλοδαπών εταιρειών στην Ελλάδα. Η αρμοδιότητα των φορέων υποδοχής επενδυτικών σχεδίων αλλάζει και δη κατά τρόπο, ώστε οι Διευθύνσεις Αναπτυξιακού Προγραμματισμού των Περιφερειών της χώρας να απαλλαγούν από τον φόρτο ενός πολύ μεγάλου αριθμού αιτήσεων και να επικεντρωθούν στα επενδυτικά σχέδια που είναι, πραγματικά, κρίσιμα και ζωτικής σημασίας για την τοπική ανάπτυξη.

Συνεπώς, με τις νέες ρυθμίσεις η αξιολόγηση και η παρακολούθηση των σχεδίων, ύψους άνω του ενός εκατομμυρίου ευρώ ανατίθεται πλέον στη Γενική Διεύθυνση Ιδιωτικών Επενδύσεων του Υπουργείου Ανάπτυξης και Επενδύσεων.

Σημαντική είναι και η ένταξη των Ορκωτών Ελεγκτών Λογιστών στο στάδιο αξιολόγησης, με σκοπό τη ταχύτερη εξέταση της επιλεξιμότητας των επενδυτικών σχεδίων. Οι Ορκωτοί Ελεγκτές Λογιστές αποτελούν ειδικώς αδειοδοτημένη επαγγελματική ομάδα που υπόκειται σε, εξαιρετικά, αυστηρούς ρυθμιστικούς κανόνες άσκησης δραστηριότητας, με ιδιαίτερες διασφαλίσεις ανεξαρτησίας, αλλά και ευθύνης στην περίπτωση σφαλμάτων, συνθήκες που μπορούν να καταστήσουν την παρουσία τους, ιδιαίτερα, αποτελεσματική και χρήσιμη.

Τέλος, αναφορικά με τα φορολογικά κίνητρα και τις υποχρεώσεις των αλλοδαπών εταιρειών που εγκαθίστανται στην Ελλάδα, θεσμοθετείται, για πρώτη φορά, η δυνατότητα χορήγησης προσωρινής άδειας εγκατάστασης στις αλλοδαπές εταιρείες, προκειμένου να προβούν στις απαιτούμενες προπαρασκευαστικές ενέργειες, ενώπιον φορολογικών και άλλων αρχών και να ξεκινήσουν άμεσα τη δραστηριότητά τους. Δηλαδή, επισπεύδεται η εγκατάστασή τους, τη στιγμή που με βάση την εμπειρία η μέση διάρκεια έκδοσης οριστικής άδειας είναι σήμερα έναν με ενάμιση χρόνο.

Το Γ΄ και τελευταίο μέρος του προτεινόμενου νομοσχεδίου, επιχειρεί να εισάγει, για πρώτη φορά, ενιαίες ρυθμίσεις για την ίδρυση και τη λειτουργία των εταιρειών τεχνοβλαστών. Οι εταιρείες τεχνοβλαστοί, spin off ως είθισται να λέγονται διεθνώς, αποτελούν ένα από τα σημαντικότερα «εργαλεία» στον δρόμο προς την επιχειρηματική αξιοποίηση της έρευνας, χώρο τον οποίο γνωρίζω καλά, λόγω της επαγγελματικής μου ιδιότητας.

Η επιχειρηματική αξιοποίηση της έρευνας, δηλαδή, η διασύνδεση της έρευνας με την επιχειρηματικότητα και αξιοποίησή της για την παραγωγή καινοτόμων προϊόντων και υπηρεσιών, που θα απευθυνθούν στις διεθνείς αγορές, αποτελεί αναγκαιότητα για τη χώρα και η ενίσχυσή της πρέπει να αποτελεί άμεση προτεραιότητα.

Η Ελλάδα διαθέτει υψηλής κατάρτισης επιστημονικό δυναμικό και παράγει έρευνα παγκόσμιας εμβέλειας και επίδρασης, γεγονός που επιβεβαιώνεται από τους ερευνητικούς δείκτες μέτρησης και τις πρόσφατες επιστημονικές μελέτες.

Σε μία εποχή, που, σε ευρωπαϊκό και παγκόσμιο επίπεδο, η σύνδεση της έρευνας με την επιχειρηματικότητα τίθεται σε προτεραιότητα, τόσο ως το μέσο για να αντιμετωπιστούν οι προκλήσεις στην υγεία, στο περιβάλλον και αλλού, όσο και ως «εργαλείο» οικονομικής ανάπτυξης, η χώρα μας έχει την ευκαιρία να εκμεταλλευτεί το ανταγωνιστικό πλεονέκτημα, που της δίνουν οι υψηλές επιδόσεις στον τομέα της έρευνας και να διεκδικήσει με αξιώσεις μία καλύτερη θέση στον αναδυόμενο χώρο της οικονομίας της καινοτομίας.

Τα οφέλη από την επιτυχία ενός τέτοιου εγχειρήματος θα «αγγίξουν» το σύνολο της κοινωνίας, διότι η επιχειρηματική αξιοποίηση της έρευνας θα συμβάλλει στην ανταγωνιστικότητα της χώρας μας και σε ένα μοντέλο βιώσιμης οικονομικής ανάπτυξης. Θα αναδείξει ένα εγχώριο προϊόν υψηλής ποιότητας και θα καταστήσει τη χώρα ξανά ελκυστική στον μεγάλο αριθμό επιστημόνων μας, που μετανάστευσε στα χρόνια της κρίσης, στερώντας από τη χώρα χιλιάδες επιστήμονες υψηλών προσόντων.

Οι εταιρείες τεχνοβλαστοί είναι άμεσα συνδεδεμένες με την επιχειρηματική αξιοποίηση της έρευνας, καθώς «γεννώνται» μέσα στους ερευνητικούς οργανισμούς, αποτελούνται από ανθρώπινο δυναμικό ερευνητών και επιστημόνων και μπορούν να δώσουν στην καινοτομία της έρευνας επιχειρηματική δυναμική και προοπτική. Πλήθος δεδομένων σε όλο τον κόσμο υπολογίζουν την οικονομία της ερευνητικής επιχειρηματικότητας σε «ιλιγγιώδη» ποσά, εξαίροντας τη συνεισφορά της στη δημιουργία απασχόλησης και στην αύξηση του βαθμού παραγωγικότητας. Οι παραδοχές αυτές τοποθετούν την καινοτομία στην κορυφή των πολιτικών προτεραιοτήτων διεθνώς με την Ευρωπαϊκή Ένωση να υιοθετεί σημαντικές χρηματοδοτικές πρωτοβουλίες ενίσχυσης και ανάπτυξης της σύνδεσης της έρευνας με την επιχειρηματικότητα, δημιουργώντας έτσι ένα περιβάλλον μεγάλων ευκαιριών.

Το Γ΄ Μέρος, λοιπόν, του νομοσχεδίου φιλοδοξεί να καλύψει, ακριβώς, τη νομοθετική υστέρηση, δηλαδή, το νομοθετικό κενό που υπήρχε, σχετικά με την ίδρυση και τη λειτουργία των τεχνοβλαστών, που βρίσκονται στην αιχμή της επιχειρηματικής αξιοποίησης της έρευνας και να θεσπίσει, για πρώτη φορά, ένα ενιαίο πλαίσιο ανάπτυξής τους.

Η μεταρρύθμιση που επιχειρείται με το Γ΄ Μέρος δεν εισάγει νέους όρους και έννοιες, αλλά έγκειται, ακριβώς, στη συστηματοποίηση σαφών κανόνων για την ίδρυση και τη λειτουργία αυτών των εταιρειών, ώστε όλοι οι εμπλεκόμενοι να κατανοούν τα αυτονόητα, δηλαδή, τη διαδικασία ίδρυσης, τους κανόνες συμμετοχής των ερευνητών και των ερευνητικών οργανισμών ή τρίτων απλών επενδυτών στο μετοχικό τους κεφάλαιο και τη διαδικασία κατανομής δικαιωμάτων και υποχρεώσεων στη διανοητική ιδιοκτησία των ερευνητικών αποτελεσμάτων. Η συστηματοποίηση και αποσαφήνιση της λειτουργίας των εταιρειών τεχνοβλαστών θα καταστήσει τη διαδικασία ίδρυσης λιγότερο γραφειοκρατική και εντέλει, πιο ελκυστική, συμβάλλοντας, καθοριστικά, στην παροχή ενός ακόμα κινήτρου προς τους ερευνητές.

Επί τη βάση αυτή, στο εξής, η υπεραξία της έρευνας των δημόσιων ιδρυμάτων, γίνεται πιο απτή και τα οφέλη προς την κοινωνία πολλαπλάσια και ορατά. Κι αυτό είναι ψήφος εμπιστοσύνης στη δημόσια έρευνα, στα δημόσια ιδρύματα και στους ανθρώπους τους.

Κυρίες και κύριοι συνάδελφοι, η χώρα μας έχει ανάγκη ισχυρής παρουσίας επενδυτών και συγκέντρωσης κεφαλαίων που θα της δώσουν ώθηση και θα εγγυηθούν την ευημερία των πολιτών της τα επόμενα χρόνια. Το παρόν νομοσχέδιο είναι, σαφώς, ένα βήμα προς αυτήν την κατεύθυνση και γι’ αυτόν, ακριβώς, τον λόγο, σας καλώ να το υπερψηφίσετε.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Κύριε Υπουργέ, μάς φέρατε ένα νομοσχέδιο που περιγράφει το μοντέλο ανάπτυξης που ευθύνεται για τον «εκτροχιασμό» της ελληνικής οικονομίας. Σε γενικές γραμμές, λέμε, ότι περιγράφει μία άνεργη και μη βιώσιμη ανάπτυξη. Σε καμία περίπτωση, δεν ανταποκρίνεται στον στόχο του που είναι η βελτίωση του επενδυτικού κλίματος και η ενίσχυση των στρατηγικών επενδύσεων, ώστε να συμβαδίζει με τις ανάγκες της εποχής, δηλαδή, της «πράσινης» μετάβασης και της κλιματικής κρίσης.

Θα λέγαμε, ότι επαναφέρει τη λογική του νόμου του 2010, περί στρατηγικών επενδύσεων που βγήκε, κάτω από την πίεση της οικονομικής κρίσης και των δεσμεύσεων των θεσμών, όπου η προσέλκυση των επενδύσεων με κάθε τίμημα ήταν το βασικό ζητούμενο. Έτσι υπήρχε και ελαστικοποίηση των διαδικασιών, τόσο του χωρικού σχεδιασμού, όσο και της περιβαλλοντικής προστασίας.

Ωστόσο, ο ν.4608/2019 της Κυβέρνησης του ΣΥΡΙΖΑ για τις στρατηγικές επενδύσεις, είχε θετικά σημεία, τα οποία, αντί να πάνε σε ακόμη θετικότερη κατεύθυνση, διαλύονται και επανέρχονται οι μνημονιακοί νόμοι. Αυτή τη φορά, όμως, ως επιλογή της Κυβέρνησης και όχι ως επιλογή των θεσμών.

Σε γενικές γραμμές, το νομοσχέδιο τροποποιεί, κυρίως, ως προς τις κατηγορίες των στρατηγικών επενδύσεων και τα παρεχόμενα κίνητρα. Με απλά λόγια, αυξάνει τα κίνητρα και τις ενισχύσεις, ενώ μειώνει τις απαιτήσεις για τον ελάχιστο απαιτούμενο προϋπολογισμό και τις ελάχιστες θέσεις εργασίας. Για εμάς αποτελεί μείζον θέμα η αποδέσμευση του νομοσχεδίου από την εθνική αναπτυξιακή στρατηγική, όπως και το ότι για τον χαρακτηρισμό ενός επενδυτικού σχεδίου ως εμβληματικού, δεν τίθενται αντικειμενικά κριτήρια, όπως προέβλεπε η διάταξη του ν.4608, να βρίσκονται, δηλαδή, στις πρώτες θέσεις, παγκοσμίως ή πανευρωπαϊκά, αλλά αποφασίζει μία τριμελής επιτροπή. Αυτό, βεβαίως, αφήνει ένα τεράστιο περιθώριο για αυθαιρεσίες.

Όμως, σας επαναλαμβάνω, ότι δεν προχωράνε έτσι οι επενδύσεις, χωρίς στρατηγική στόχευση, χωρίς αντικειμενικά κριτήρια και, κυρίως, με «τρύπες» στον σχεδιασμό, με παρεκκλίσεις, με εξαιρέσεις. Το αποσπασματικό, το τυχαίο, η εξυπηρέτηση, το «ξεχείλωμα» της πολεοδομικής νομοθεσίας, έχουν και μετρήσιμα αποτελέσματα. Εγώ θα αναφέρω κάποια στοιχεία που είναι επίσημα. Οι στρατηγικές επενδύσεις, ενταγμένες σε fast track διαδικασία, έγιναν οχτώ, από το 2010-2015, έγιναν δέκα, κατά τη διακυβέρνηση του ΣΥΡΙΖΑ και αρκετές μετά, από την κυβέρνηση της Νέας Δημοκρατίας, πάντα, όμως, με τον ν.4608.

Επίσης, οι στρατηγικές επενδύσεις, διαχρονικά, οι επενδύσεις που γίνονταν ήταν φωτοβολταϊκά, τουρισμός και mall. Ξαφνικά, με βάση αυτόν τον νόμο και αυτή τη στόχευση που είχε η Κυβέρνηση του ΣΥΡΙΖΑ, εμφανίστηκαν και στη βιομηχανία επενδύσεις, όπως είναι η φαρμακευτική βιομηχανία ΕΛΠΕΝ, η παραγωγή χαρτιού INTERTRATE.

Το πιο σημαντικό είναι, ότι ο νόμος ο δικός μας είχε προβλέψει, οι Δήμοι να αξιοποιούν και να παίρνουν την υπεραξία των στρατηγικών επενδύσεων. Τώρα βλέπουμε, ότι εντάχθηκε στις στρατηγικές επενδύσεις του Δήμου Λευκάδας για μαρίνα. Ο Δήμος, δηλαδή, την ανέδειξε στις στρατηγικές και μετά μπορεί να κάνει προκήρυξη. Άρα, παίρνει την υπεραξία.

Σε ότι αφορά στα προεδρικά διατάγματα ΕΣΧΑΔΑ, από το 2010-2015 εκδώσατε πέντε, αλλά καμία κοινή υπουργική απόφαση εφαρμογής τους. Εμείς από το 2015-2019, εκδώσαμε έξι προεδρικά διατάγματα και εννέα κυα εφαρμογής, μεταξύ των οποίων για το Ελληνικό, τον Αστέρα, κ.λπ.. Βεβαίως, αλλάξαμε και τη λογική, ότι πρέπει πρώτα να τακτοποιήσεις τον χώρο, πρώτα πρέπει να κάνει το ΕΣΧΑΔΑ και μετά να βγάζεις τον διαγωνισμό, για να μην υποκύπτεις και σε απαιτήσεις επενδυτών που παρακάμπτουν τη νομοθεσία.

Σε ότι αφορά στα προεδρικά διατάγματα ΕΣΧΑΣΕ, από το 2010-2015 δεν εκδώσατε κανένα, ενώ εμείς εκδώσαμε τρία, το Killada Hills, το «Ίτανος Γαία και το «Exclusive club» στον Σκορπιό, ενώ δύο έχουν εκδοθεί, επί Νέας Δημοκρατίας, μέχρι σήμερα. Είχαν υπαχθεί και άλλα με τον ν.4608.

Σε ότι αφορά στις ξένες άμεσες επενδύσεις, υπήρχε το ρεκόρ της Κυβέρνησης του ΣΥΡΙΖΑ το 2018, κάτι που το λέει η Τράπεζα της Ελλάδος. Όμως, αυτό που έχει σημασία, είναι τι βρήκαμε. Και το λέμε αυτό, γιατί δεν πρέπει να ξανασυμβεί, δεν πρέπει να ξαναπάμε πίσω. Είχαν υπαχθεί ελάχιστα επενδυτικά σχέδια από την αναποτελεσματικότητα του νόμου του 2010 που πάτε να επαναφέρετε και δεν είχε ολοκληρωθεί καμία επένδυση.

Στην πράξη, ήταν επενδυτικά σχέδια τουρισμού, real estate, ενέργειας και mall. Ασαφείς διατάξεις, αοριστία θεσμικού πλαισίου, κανενός είδους διαβούλευση με τις τοπικές κοινωνίες, δεσμευτικά χρονοδιαγράμματα δεν υπήρχαν, κανένας έλεγχος της πορείας της επένδυσης και βεβαίως, διαρκούσαν πολλά χρόνια, ή ποτέ δεν ολοκληρώθηκαν. Αυτά προσπάθησε να διορθώσει, όμως, αυτός ο νόμος που «ξηλώνετε» σήμερα.

Καταρχήν, να ορίσει τι είναι στρατηγική επένδυση, να θεσμοθετήσει συντονιστικό όργανο, να έχει οργανωμένη διαβούλευση, να ελέγχει την πορεία της επένδυσης. Ξεκάθαρο θεσμικό πλαίσιο, διασφάλιση δημοσίου συμφέροντος, αντισταθμιστικά, κυρώσεις, ιδιωτικές επενδύσεις σε ακίνητα του ευρύτερου δημόσιου τομέα, ούτως ώστε το δημόσιο να λαμβάνει την υπεραξία του χαρακτηρισμού από τη στρατηγική επένδυση, επιτάχυνση της διαδικασίας και διάφορα άλλα. Τώρα έρχεστε και τα καταργείται αυτά, οπότε γι’ αυτό, δικαίως, λέω, ότι επανερχόμαστε σε έναν νόμο που δεν λειτούργησε. Μάλιστα, όλη αυτή η λογική ευθύνεται και για την πρόσφατη χρεοκοπία της χώρας.

Τώρα, χρωστάω μία απάντηση για τα επιχειρηματικά πάρκα. Κύριε Υπουργέ, θα σας πω, ότι ολοκληρώσαμε την εκπόνηση του επιχειρησιακού σχεδίου για την ανάπτυξη επιχειρηματικών πάρκων. Προχωρήσαμε σε ρυθμίσεις για τις άτυπες βιομηχανικές συγκεντρώσεις και δώσαμε επιπλέον κίνητρα για την ανάπτυξη των πάρκων. Στο επιχειρησιακό σχέδιο, το οποίο εκπονήθηκε για πρώτη φορά, καταγράφηκαν 415 θεσμοθετημένες περιοχές με βιομηχανικές χρήσεις και αναπτύχθηκαν 181 άτυπες βιομηχανικές συγκεντρώσεις.

Ωστόσο, επειδή αναλύθηκε αρκετά το νομοσχέδιο στις προηγούμενες συνεδριάσεις, θα ήθελα να κάνω κάποιες διευκρινίσεις σε θέματα που συζητήθηκαν. Το πρώτο είναι ρητορικό, εάν οι, κατά παρέκκλιση, περιβαλλοντικές διατάξεις έρχονται σε αντίφαση με την «πράσινη» ευρωπαϊκή συμφωνία που λέει «για μείωση επιδοτήσεων ή επιχορηγήσεων που προκαλούν δυσμενείς επιπτώσεις στο περιβάλλον». Είναι ρητορικό, αλλά δεν πρέπει να μας διαφεύγει, ότι η κλιματική κρίση επιδεινώνει την τρωτότητα των στρατηγικών επενδύσεων, όσο και το οικονομικό κόστος από ακραία καιρικά φαινόμενα.

Επίσης, με τον ν. 4447/16 είχαμε ενσωματώσει τα ΕΣΧΑΔΑ και τα ΕΣΧΑΣΕ στο «εργαλείο» των ειδικών χωροταξικών και των ειδικών πολεοδομικών σχεδίων. Δεν κατανοούμε, λοιπόν, γιατί συνεχίζετε να αναφέρεστε σε αυτή τη νομοθεσία. Αυτή η πολυνομία νομίζω, ότι προκαλεί σύγχυση.

Στην αύξηση των ορίων του ΕΣΧΑΣΕ και ΕΣΧΑΔΑ, αφού η ρύθμιση εφαρμόζεται αναλογικά και στα ΕΣΧΑΣΕ, γιατί δεν διευκρινίζετε ρητά, ότι δεν περιλαμβάνονται στην περιοχή επεκτάσεως, εκτάσεις υπαγόμενες σε ειδικά νομικά καθεστώτα ή εκτάσεις, για τις οποίες έχουν καθοριστεί μη συμβατές χρήσεις γης. Η παραχώρηση χρήσης αιγιαλού και παραλίας στην περίπτωση στρατηγικών επενδύσεων θα είναι για απλή χρήση μόνο; Θα είναι για αποκλειστική; Η διάταξη γράφει, ότι η παραχώρηση θα είναι και για απλή χρήση για την εξυπηρέτηση λειτουργικών αναγκών της επένδυσης. Και για απλή. Δηλαδή, γιατί άλλο; Θέλουμε μία διευκρίνιση. Οι παρεκκλίσεις για λόγους δημοσίου συμφέροντος δεν φτάνουν, όμως, για να το ξέρουμε αυτό, μέχρι το σημείο να καταστρατηγούνται συνταγματικά δικαιώματα και μιλώ για το δικαίωμα της ελεύθερης και ανεμπόδιστης πρόσβασης των πολιτών στον αιγιαλό και στην παραλία. Αυτό προστατεύεται συνταγματικά.

Σε σχέση με τα βοηθητικά και συνοδά έργα, θα περιλαμβάνονται μόνο υποδομές και υπόγειες κατασκευές ή θα περιλαμβάνονται και κτίρια πρόσκαιρης ή μόνιμης παραμονής προσωπικού; Και αυτό θεωρούμε ότι είναι αρκετά σημαντικό. Η πρόβλεψη ότι σε περίπτωση ανυπέρβλητων νομικών ή πραγματικών «κολλημάτων» σε έργα ΑΠΕ που έχουν ενταχθεί στις στρατηγικές επενδύσεις και επιτρέπει την εγκατάστασή του, σε άλλη ανάλογη ή ομοειδή έκταση, θέλω να ρωτήσω πώς ορίζεται η ανάλογη και ομοειδής έκταση; Η κάθε επένδυση έχει να κάνει με τον χώρο που εφαρμόζεται και με αυτά που ισχύουν στην τακτοποίηση του χώρου. Επίσης, τι θα γίνεται, εάν κάποιες επενδύσεις πάνε σε μία περιοχή ΕΣΔΙΜ; Θα μπορούν μετά να πάρουν τα προνόμια και να πηγαίνουν σε άλλη περιοχή; Αυτό πρέπει να διευκρινιστεί.

Κατά την αξιολόγηση και γνωμοδότηση του επενδυτικού σχεδίου, δεν θα αξιολογούνται και οι αντισταθμιστικές ωφέλειες, που παρέχει ο επενδυτικός φορέας. Αυτό είναι αβλεψία ή δεν μας ενδιαφέρουν οι αντισταθμιστικές ωφέλειες;

Επίσης, θα πρέπει να ενισχυθούν το τοπικό παραγωγικό αποτύπωμα και οι πολλαπλασιαστικές επιδράσεις των στρατηγικών επενδύσεων. Δηλαδή, να προστεθούν κριτήρια βαθμολόγησης επενδυτικών σχεδίων, ανάλογα με το τοπικό παραγωγικό αποτύπωμα και την ισόρροπη περιφερειακή ανάπτυξη. Όλα αυτά που αναφέρω είναι και αιτήματα των φορέων, τα οποία πρέπει να τα λαμβάνουμε υπόψη, καθώς δεν είναι τυπική η διαδικασία, τίθενται κάποιες προτάσεις που είναι αρκετά σοβαρές.

Επίσης, έχει διαγραφεί ο ανώτατος αριθμός προσλήψεων και το ανώτατο ποσό ενισχυόμενου μισθολογικού κόστους, ανά εργαζόμενο, από την απόφαση χορήγησης κινήτρων. Οπότε, και με αυτό δεν μπορούμε να συμφωνήσουμε.

Το Μνημόνιο Συνεργασίας, που ήταν σημαντικό για τον έλεγχο της επένδυσης, καταργείται.

Σε ότι αφορά στους ορκωτούς ελεγκτές, είπαμε ότι ζήτησαν οι ίδιοι παραπάνω χρόνο. Αυτό, όμως, που έχει ιδιαίτερη σημασία, είναι, ότι πρέπει να προβλεφθεί, ότι θα πρέπει, τουλάχιστον, να υπάρχει βεβαίωση μη σύγκρουσης συμφερόντων του ιδιώτη ελεγκτή, τουλάχιστον, για τα τελευταία πέντε έως επτά χρόνια. Καταλαβαίνετε ότι εδώ υπάρχει ένα τέτοιο ζήτημα.

Σχετικά με τη 15ετή μη υλοποίηση της επένδυσης. Δεν θα το σχολιάσουμε αυτό, καθώς το θεωρούμε απαράδεκτο και κατά τ’ άλλα μιλάμε για επιτάχυνση διαδικασιών.

Σε σχέση με το Β΄ Μέρος, αν και το είπαμε, θα το επαναλάβω. Δεν μπορώ να καταλάβω για ποιον λόγο φέρνετε σήμερα τροποποίηση στον υφιστάμενο αναπτυξιακό νόμο και δεν σχεδιάσατε έναν ολοκληρωμένο αναπτυξιακό νόμο, ο οποίος νομίζω ότι είναι στη διαβούλευση και υπήρχε αυτό το περιθώριο.

Είπατε, κύριε Υπουργέ, ότι θα εξετάσετε το θέμα για το impact, την αρμοδιότητα που παίρνετε να μην εξετάζετε επενδυτικά σχήματα. Εγώ θα έλεγα να εξετάσετε ξανά το θέμα με τις Περιφέρειες. Πρέπει να κάνουμε αποκέντρωση. Δεν είναι δυνατόν να συγκεντρώνονται πάλι στην Αθήνα, ακόμη και τα επενδυτικά σχέδια.

Βεβαίως, πρέπει να στελεχωθούν οι δημόσιες υπηρεσίες. Δεν μπορεί να είναι δικαιολογία κάθε φορά, ότι οι δημόσιες υπηρεσίες δεν ανταποκρίνονται. Πρέπει να στελεχωθούν. Αυτή είναι η λύση. Η δημόσια υπηρεσία έχει θεσμική μνήμη και τεχνογνωσία και μόνο αυτή μπορεί να κάνει κάποιες δουλειές, πραγματικά, πολύ καλύτερα.

Σε σχέση με την κατάργηση από τις ειδικές κατηγορίες ενισχύσεων της περίπτωσης μικρομεσαίων επιχειρήσεων που αύξησαν την απασχόλησή τους, τουλάχιστον, κατά 10 % την τελευταία τριετία, επειδή αντιλαμβανόμαστε ότι μπορεί να υπάρχει ένα πρόβλημα στην εφαρμογή αυτού, θα μπορούσε, όμως, αντί να καταργείται, να μπει κάτι άλλο. Για παράδειγμα, ο απόλυτος αριθμός για το πόσοι είναι οι εργαζόμενοι. Δηλαδή, δεν είναι για να καταργείται, γιατί σε μικρομεσαίες επιχειρήσεις θα έπρεπε να δίνονται κίνητρα.

Τέλος, είναι και ο νόμος της χούντας που επανέρχεται και δεν ξέρουμε τι εξυπηρετεί και ποια είναι αυτή η επένδυση που εξυπηρετεί. Το αφήνουμε έτσι.

Σε ότι αφορά στο Γ΄ Μέρος, αδικείται σε αυτή τη συζήτηση πραγματικά, ωστόσο, θα αναφέρω κάποια πράγματα. Εννοείται, ότι συμφωνούμε και δεν θα αναφέρω ξανά τις δράσεις της Κυβέρνησης του ΣΥΡΙΖΑ και τα χρηματοδοτικά «εργαλεία» του equifund, το Καινοτομώ, κ.λπ.. Θα βάλω, όμως, κύριε Υπουργέ, το θέμα με τον «υδροκεφαλισμό». Δηλαδή, το 66,3% των νεοφυών επιχειρήσεων εδράζονται στην Αττική, μόλις το 0,7% στη Δυτική Μακεδονία, ενώ στη Φλώρινα καμία.

Ο κ. Πρωθυπουργός, προχθές, από τη Δυτική Μακεδονία, είπε ότι το Πανεπιστήμιο θα παίξει σοβαρό ρόλο. Βεβαίως, όταν πας να κάνεις «πράσινη» μετάβαση, η έρευνα και η καινοτομία, είναι το πρώτο. Άρα, αυτές οι Σχολές και τα Πανεπιστήμια έπρεπε να ενισχυθούν και όχι να καταργούνται Τμήματα.

Επιμένουμε και λέμε τα ίδια, αλλά, σε ότι αφορά στον ορισμό της εταιρείας, πρέπει να είναι «καθαρός». Δεν μπορεί να είναι κάθε εταιρεία, εκτός αν κάνετε διορθώσεις να μας τις πείτε σήμερα.

Σχετικά με τα κριτήρια, θα έπρεπε να αξιολογούνται από επιτροπή εμπειρογνωμόνων και όχι μόνο με κριτήρια αγοράς, αλλά και με ακαδημαϊκά κριτήρια. Έχουν γίνει πάρα πολλές αναφορές, κατά τη συζήτηση κατ’ άρθρο, δηλαδή, ότι υπάρχει διάταξη που τροποποιεί de facto τα ακαδημαϊκά κριτήρια κρίσης προαγωγής από βαθμίδα σε βαθμίδα και δηλώσαμε ότι η συμμετοχή ενός ερευνητή σε spin off, ή η κατοχή δικαιωμάτων διανοητικής ιδιοκτησίας πατεντών, πρέπει να είναι εκτός των κριτηρίων προαγωγής κρίσης, τα όποια κριτήρια πρέπει να παραμείνουν εκ του νόμου, αμιγώς, ακαδημαϊκά. Δυστυχώς, μέχρι στιγμής, δεν έχετε διορθώσει κάτι από αυτά.

Επίσης, υποδείξαμε κάποιες διατάξεις που είναι ελλιπείς, όπως το ότι δίνετε τη δυνατότητα σε εταιρείες τεχνοβλαστούς να μεταφέρουν την έδρα τους και ζητήσαμε, τουλάχιστον, να μπει μία «δικλείδα» προστασίας των πνευματικών δικαιωμάτων που, τυχόν, προκύπτουν από δημόσιους πόρους, ευρωπαϊκούς ή εθνικούς. Σας ζητήσαμε, επίσης, να ξεκαθαρίσετε τους ρόλους και τις αρμοδιότητες, μεταξύ του νόμου και της υπάρχουσας σύμβασης και των εσωτερικών κανονισμών των φορέων, ώστε, κατά την εφαρμογή του να μην δημιουργηθούν πολλαπλές ταχύτητες, μεταξύ φορέων και ανταγωνισμός, φυσικά.

Παρατηρήσαμε, ότι δεν αναφέρονται, ρητά και κατηγορηματικά, απαιτήσεις συμμόρφωσης των εταιρειών σε θέματα ηθικής, τεχνοηθικής και επιστημονικής δεοντολογίας, όπως η προστασία των δεδομένων, του περιβάλλοντος, φυτών και ζώων, της δημόσιας υγείας, της προστασίας των πειραματόζωων, κ.λπ..

Τέλος, μας είπατε, πως εκσυγχρονίζετε τη νομοθεσία για τις εταιρείες τεχνοβλαστούς και διορθώνετε την αποσπασματικότητα. Αυτό να το δεχτούμε. Πώς γίνεται, όμως, να μην αποσαφηνίζετε το θέμα των ποσοστών στην κατοχή των δικαιωμάτων διανοητικής ιδιοκτησίας, ανάμεσα στον ερευνητικό οργανισμό και τους ερευνητές πιθανούς εταίρους, μετόχους ενός τεχνοβλαστού και να παραμένουμε στις παλιές προβλέψεις του ν.1733/87 και στις δυνητικές προβλέψεις των εσωτερικών κανονισμών των ερευνητικών φορέων; Πώς γίνεται να μην ορίζετε ρητά τις κατηγορίες των εταιρικών νομικών μορφών για τους τεχνοβλαστούς;

Ευχαριστώ πολύ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ (Ειδικός Αγορητής του Κινήματος Αλλαγής):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, όσοι περίμεναν, ότι οι διατάξεις αυτού του σχεδίου νόμου θα ήταν οι κατάλληλες, ώστε, πραγματικά, να συμβάλλουν στην προσέλκυση επενδύσεων και, ιδιαίτερα, των στρατηγικών, σίγουρα, απογοητεύτηκαν, κι αυτό γιατί η Κυβέρνηση, ακόμη και γι’ αυτό το ζήτημα, τηρεί σταθερά μία ανέμελη στάση, η οποία συνοψίζεται στην αυτοδιαφήμιση που τα στελέχη της προβαίνουν, σχεδόν καθημερινά, ότι, δήθεν, η χώρα μας με την Κυβέρνηση της Νέας Δημοκρατίας είναι η πιο φιλική προς τις επενδύσεις, στην επικοινωνιακή εκμετάλλευση περιστασιακών ειδήσεων και στη χρονική μετάθεση της όποιας «αναθέρμανσης» της οικονομίας με την υλοποίηση του Ταμείου Ανάκαμψης. Όλα μετατίθενται για το μέλλον, για το οποίο, όμως, το Ταμείο Ανάκαμψης, κύριε Υπουργέ, δεν έχει βρεθεί ένα μέλος της Κυβέρνησης να μας πει και να μας εξηγήσει για ποιον λόγο δεν εκταμιεύθηκε η πρώτη δόση που την περιμέναμε τον Οκτώβριο, ύψους 1,718 δις ευρώ και μεταφέρθηκε για το νέο έτος. Δεν μπορεί μία χώρα, η οποία έχει υστέρηση πόρων και χρειάζεται ξένους πόρους να «μοχλευθούν» και να «πέσουν» στην πραγματική οικονομία, αυτή τη στιγμή, να εμφανίζει καθυστέρηση στην απορρόφηση της εκταμίευσης των πόρων, ενώ χρειάζεται. Είναι η 3η, η 4η φορά που το λέω και σε εσάς και στον κ. Σκυλακάκη, κάποιος από την Κυβέρνηση να μας πει για ποιον λόγο υπάρχει αυτή η καθυστέρηση και όχι ότι, απλώς, συνέβη.

Η Κυβέρνηση, όμως, θα έπρεπε να βρίσκεται και σε άλλα πράγματα σε εγρήγορση. Σύμφωνα με το Πρόγραμμα «Ελλάδα 2.0.», στη σελίδα 36, κατά τη διάρκεια της 10χρονης οικονομικής κρίσης, το επενδυτικό κενό της χώρας ήταν, κατά μέσο όρο, περίπου, 9% ετησίως σωρευτικά, ανάμεσα στα 130 με 160 δισεκατομμύρια ευρώ και αμφιβάλλουμε αν η Κυβέρνηση, παρ’ ότι φιλοεπενδυτική, όπως διακηρύσσει σε όλους τους τόνους, έχει συνειδητοποιήσει το μέγεθος αυτής της υστέρησης, τις μέχρι τώρα ασυνέπειες στην οικονομία, αλλά και στην ίδια την κοινωνία. Ούτε, προφανώς, προσφέρεται για πανηγυρισμούς η αύξηση από το 0,35% στο 0,7% του συνόλου των άμεσων ξένων επενδύσεων, σε επίπεδο Ευρωπαϊκής Ένωσης. Προφανώς, συμφωνούμε, ότι είναι θετικό το βήμα, αλλά χρειάζεται να γίνουν πολλά περισσότερα.

Ακόμη, όμως, και οι αριθμοί συνηγορούν, στο ότι χρειάζεται να γίνουν και περισσότερα, αλλά και γρηγορότερα. Από το 2011 έχουν ενταχθεί συνολικά στους νόμους στρατηγικών επενδύσεων -ν.3894/2010 και ν.4608/2019- 45 έργα, με προϋπολογισμό 9,055 δισεκατομμύρια ευρώ, που προέρχονται, κυρίως, από τους κλάδους τουρισμού, αναψυχής και ενέργειας, αλλά και της βιομηχανίας και έχουν δημιουργηθεί 6.619 νέες θέσεις εργασίας. Από αυτό το σύνολο, τα 19 είναι με τον νέο νόμο, τον ν 46/08, που έχουν προϋπολογισμό 7,14 δις με 1.779 θέσεις εργασίας, ενώ για το τρέχον έτος και μέχρι σήμερα έχουν εγκριθεί έξι έργα, συνολικού προϋπολογισμού λίγο πάνω από 1 δισεκατομμύριο ευρώ.

Επομένως, παρά το γεγονός, ότι είναι θετικό, ότι υπάρχουν στρατηγικές επενδύσεις που δημιουργούν θέσεις εργασίας, ακόμη και με τους ρυθμούς που ονειρεύεται ή διακηρύσσει ή προγραμματίζει η Κυβέρνηση και υλοποιεί, θα χρειαστούν ολόκληρες δεκαετίες για την αναπλήρωση του επενδυτικού κενού και αυτό είναι κάτι που θα πρέπει, συνολικά, να μας προβληματίσει, γιατί όλοι συμφωνούμε, ότι πρέπει να υπάρχει -άμεση κατά το δυνατόν- αναπλήρωση του επενδυτικού κενού.

Φυσικά, το πρόβλημα δεν είναι μόνο αριθμητικό και ποσοτικό. Έχει, σαφώς, ποιοτική διάσταση και ίσως, είναι η σημαντικότερη διάσταση αυτή για την ελληνική κοινωνία. Απαιτούνται πολλές παρεμβάσεις και σε άλλους τομείς που προς το παρόν δεν έχουν γίνει, όπως, ενδεικτικά επιτάχυνση απονομής δικαιοσύνης και επίλυσης διαφορών. Η πρόσφατη 12η μεταμνημονιακή αξιολόγηση διαπίστωσε αρκετές καθυστερήσεις σε αυτόν τον τομέα. Μία μεταρρύθμιση που έχει ξεκινήσει από το 2011 και ακόμη, δυστυχώς, προχωρά με ρυθμούς «χελώνας». Υπάρχουν έργα που έχουν ενταχθεί στο Ταμείο Ανάκαμψης, ύψους 250 εκατομμύριων, αλλά νομίζω, ότι οι ρυθμοί υλοποίησης, εντός τριετίας, ίσως, και περισσότερο, δεν αφήνουν περιθώρια πολύ μεγάλης αισιοδοξίας.

Μείωση γραφειοκρατίας στην πράξη και όχι τους πανηγυρισμούς για το gov.gr και τα πιστοποιητικά και τα διαζύγια που θα βγαίνουν με ωραίο τρόπο και γρήγορο. Πρέπει να γίνουν, στην πράξη, πολύ μεγαλύτερα και περισσότερα βήματα. Ενίσχυση σε σιδηροδρομικές και εμπορευματικές υποδομές, όπου παρατηρείται, δυστυχώς, υστέρηση. Εκσυγχρονισμός δικτύου παραγωγής ενέργειας. Βελτίωση διαχείρισης αστικών αποβλήτων και πολλές άλλες παρεμβάσεις.

Προφανώς, εξυγίανση χρηματοπιστωτικού συστήματος, ώστε να επανέλθει στον παραδοσιακό του ρόλο και να χρηματοδοτήσει την οικονομία, χωρίς, όμως, να συνεχίσει αυτόν τον πρωτοφανή και μαζικό αποκλεισμό, πάνω από το 90% των μικρομεσαίων επιχειρήσεων στη χώρα.

Ενδυνάμωση των μέτρων και ελέγχων για την καταπολέμηση του αθέμιτου ανταγωνισμού ή την εναρμόνιση της αγοράς. Θεωρούμε ότι η Επιτροπή Ανταγωνισμού προς αυτή την κατεύθυνση έχει κάνει μεν πολλές παρεμβάσεις, δυστυχώς, πολλές από τις παρατηρήσεις ή τις επισημάνσεις της δεν φαίνεται να εισακούονται από την Κυβέρνηση.

Όμως, ακόμη και αυτά δεν αρκούν. Πρέπει να ενθαρρύνουμε επενδύσεις που είναι εξωστρεφείς, δημιουργούν προστιθέμενη αξία, αλλά και θέσεις εργασίας στις τοπικές κοινωνίες. Βασικό κριτήριο στις στρατηγικές επενδύσεις θα πρέπει να είναι η ενίσχυση της εγχώριας προστιθέμενης αξίας και να χαρακτηρίζονται από πιο ενεργό συμμετοχή των μικρών επιχειρήσεων σε αυτές. Να θεσμοθετηθούν υποχρεωτικά ανταποδοτικά ή αντισταθμιστικά μέτρα, όπως η υποχρέωση ανάληψης ή χρηματοδότησης πολύτιμων για την τοπική κοινωνία έργων, με ταυτόχρονη αιρεσιμότητα υλοποίησης της επένδυσης, αν τα εν λόγω έργα δεν υλοποιηθούν.

Η επιδίωξή μας πρέπει να είναι ο απόλυτος σεβασμός της περιβαλλοντικής διάστασης, παραδοχή που δεν τη συζητάμε στο υπό συζήτηση σχέδιο νόμου, με το οποίο αδειοδοτούνται στρατηγικές επενδύσεις, χωρίς να διασφαλίζεται η μέγιστη δυνατή προστασία του περιβάλλοντος.

Θα πείτε, ότι «μας κάνει κριτική το Κίνημα Αλλαγής και κάνει αντιπολίτευση και ότι εμείς θέλουμε να προχωρήσουν οι επενδύσεις, ενώ εσείς είστε μίζεροι και έχετε μείνει στο παρελθόν». Όμως, κύριε Υπουργέ, δεν θα πω τι λέει το Κίνημα Αλλαγής. Θα πω αυτά που χαρακτηριστικά αναφέρει το χθεσινό φύλλο της «Καθημερινής» της Κυριακής. Μου έκανε εντύπωση μία ολόκληρη σελίδα αφιερώνει αυτή η έγκριτη εφημερίδα, που δεν ανήκει ιδεολογικά στο Κίνημα Αλλαγής, για το σχέδιο νόμου που συζητάμε σήμερα. Είναι «κόλαφος» το άρθρο της εφημερίδας. Θα αναφέρω χαρακτηριστικά, τι τονίζεται στο άρθρο. «Με το σχέδιο νόμου του Υπουργείου Ανάπτυξης ενισχύεται η απαξίωση του πολεοδομικού σχεδιασμού, πολλαπλασιάζονται οι παρεκκλίσεις από τη νομοθεσία, περιορίζεται η δημοσιότητα, αφού δημοσιοποιείται για δέκα μόλις ημέρες και μόνο η επιτελική σύνοψη του σχεδίου, δηλαδή, ένα μικρό γενικό κείμενο». Το λέω χαρακτηριστικά, όπως το αναφέρει η χθεσινή «Καθημερινή». Αυτή, λοιπόν, είναι η καλή νομοθέτηση που οραματίζεται ο κ. Μητσοτάκης; Όταν τροποποιούνται διατάξεις για την περιβαλλοντική αδειοδότηση, ακόμη και σε περιοχές NATURA, όπως στο άρθρο 3; Όταν δίνεται δυνατότητα παρεκκλίσεων, τόσο από τον Nέο Οικοδομικό Κανονισμό, όσο και από τους τοπικούς όρους δόμησης; Όταν οι τοπικές πολεοδομικές αρχές δεν έχουν καμία ιδέα για τα επενδυτικά σχέδια που υλοποιούνται στις περιοχές αρμοδιότητάς τους; Είναι αυτή καλή νομοθέτηση, καλή διοικητική πρακτική, όταν ενισχύεται η περιπτωσιολογία, αντί οι γενικοί κανόνες και αρχές, όπως με την επέκταση του δικαιώματος επιφανείας στα εκκλησιαστικά ιδρύματα ή την ένταξη γειτονικών, με το κύριο ακίνητο, εκτάσεων στο ειδικό σχέδιο χωρικής ανάπτυξης στρατηγικών επενδύσεων;

Επιπρόσθετα, η πρόβλεψη για παρεκκλίσεις δημιουργεί και άλλο πρόβλημα, το οποίο επισημάνθηκε και από τον Πρόεδρο του ΓΕΩΤΕΕ. Υπάρχει κίνδυνος, όπως χαρακτηριστικά αναφέρει, μεγάλες επενδύσεις φωτοβολταϊκών να χαρακτηριστούν στρατηγικές και να καλύψουν πολύ μεγάλο μέρος της παραγωγικής γης, της γης υψηλής παραγωγικότητας, όπως λέμε. Ήδη, με τη διάταξη του 1%, που μιλά για όλες τις εκτάσεις, έχει μειωθεί, κατά πολύ, η γη υψηλής παραγωγικότητας, η αγροτική γη, και όταν το ζήτημα μας είναι, μετά και από την κρίση την πανδημική, η διατροφική επάρκεια και αυτάρκεια, δεν μπορούμε, διαρκώς, να νομοθετούμε και να διευκολύνουμε τη μείωση της παραγωγικής γης. Άρα, θα πρέπει να υπάρχει μία πρόβλεψη, ώστε να μην ξεπερνάει αυτό το όριο το 1% της κάλυψης. Οι πολεοδομικές ρυθμίσεις του άρθρου 4, είναι, εξαιρετικά, προβληματικές και υποβαθμίζουν, αντί να αναβαθμίζουν περιοχές εγκατάστασής τους, με παρεκκλίσεις, χωρίς περιορισμούς και χωρίς να αμβλύνουν αποκλεισμούς και ανισότητες.

Το άρθρο 5, έστω και με την τροποποίηση που έγινε, με την παραχώρηση χρήσης αιγιαλού και παραλίας, ξεκάθαρα, αποτελεί ρύθμιση που αντίκειται στις αρχές της αειφορίας και ενέχει σοβαρότατους περιβαλλοντικούς κινδύνους. Αυτό, νομίζω τέθηκε και στη διαβούλευση. Θα περιμέναμε, σε καιρό κλιματικής κρίσης και με αυξημένη την περιβαλλοντική ευαισθησία σε παγκόσμιο επίπεδο, η προστασία της παράκτιας ζώνης να αντιμετωπίζεται ως ζήτημα επείγουσας προτεραιότητας.

Με τον κίνδυνο ταχείας αδειοδότησης στο άρθρο 9, αποδυναμώνεται η περιβαλλοντική αδειοδότηση, κατ’ επέκταση, και η λήψη μέτρων προστασίας του περιβάλλοντος, δεδομένου ότι η προθεσμία των 45 ημερολογιακών ημερών, μέσα στις οποίες πρέπει να ολοκληρωθεί η έκδοση οποιασδήποτε απαιτούμενης άδειας ή έγκρισης, είναι αδύνατον να τηρηθεί -και το ξέρετε πάρα πολύ καλά- κύριε Υπουργέ.

Τα περιβαλλοντικά κριτήρια που λαμβάνονται υπόψη, κατά τη διάρκεια απόφασης χαρακτηρισμού μιας επένδυσης ως στρατηγικής, όπως περιγράφεται στο άρθρο 15, είναι, εξαιρετικά, γενικόλογα και επιμένω. Επομένως, εκτεθειμένα σε ερμηνείες που δεν βασίζονται απαραίτητα σε αντικειμενικά και κοινώς παραδεκτά δεδομένα.

Σε ότι αφορά στο Γ΄ Μέρος του νομοσχεδίου, που αφορά τις εταιρείες τεχνοβλαστούς εκπαιδευτικών ιδρυμάτων και ερευνητικών κέντρων, εμείς επισημάναμε κάποια πράγματα στην κατ’ άρθρον συζήτηση. Είμαστε, προφανώς, σύμφωνοι με τις διατάξεις αυτού του μέρους του νομοσχεδίου, με τις επισημάνσεις που έχουμε κάνει και θα επανέλθουμε στην Ολομέλεια περαιτέρω για συζήτηση.

Κυρίες και κύριοι συνάδελφοι, ως Κίνημα Αλλαγής, παραδοσιακά στηρίζουμε τις κάθε είδους επενδυτικές πρωτοβουλίες, εφόσον, όμως, σέβονται το περιβάλλον. Όχι στοιχειωδώς, αλλά, ουσιαστικά, σέβονται το περιβάλλον και εφόσον με αυτές υλοποιούνται αναγκαίες υποδομές, που συμβάλλουν στη δίκαιη ενεργειακή μετάβαση, αλλά παράλληλα βασίζονται σε ένα ισορροπημένο πλαίσιο κινήτρων, τόσο με ξένους, όσο και με εγχώριους, εν δυνάμει επενδυτές. Δεν μυθοποιούμε τις επενδύσεις, όπως κάνει, κατά συρροή, η Κυβέρνηση, ούτε τις θεωρούμε «πανάκεια» για κάθε πρόβλημα ή για κάθε νοσηρό φαινόμενο. Τους αποδίδουμε, όμως, τον ρόλο που, πραγματικά, τους αξίζει. Ένα πολύ δυναμικό αναπτυξιακό «εργαλείο».

Με το παρόν σχέδιο νόμου, δεν καθίσταται, απόλυτα, σαφές, ότι ο στρατηγικός χαρακτήρας των επενδύσεων, όπως αναφέρεται, συνεπάγεται το υψηλότερο δυνατό πλαίσιο προστασίας και επίπεδο προστασίας του περιβάλλοντος, αφού οι διατάξεις του αποτελούν ουσιαστικά μία εξουσιοδότηση, χωρίς όρια, χωρίς φραγμούς που επιτρέπει να κτιστεί οτιδήποτε και οπουδήποτε, αρκεί να μπορεί να χαρακτηριστεί ή εκ των προτέρων ή πιθανότατα και με μία νέα νομοθετική πρωτοβουλία με τη μορφή τροπολογίας που θα φέρετε και εκ των υστέρων.

Αναμένουμε, έως και την τελευταία στιγμή, οι αρμόδιοι Υπουργοί να προβούν στις απαραίτητες διορθωτικές βελτιώσεις, ώστε αυτή η νομοθετική πρωτοβουλία να συμβάλλει, ώστε η χώρα μας να καταστεί, πραγματικά, ένας επενδυτικός πόλος, τηρουμένων, όμως, των απαραίτητων «δικλείδων» ασφαλείας, τόσο για το περιβάλλον, όσο και για την αειφορία.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια του Κ.Κ.Ε.):** Ευχαριστώ, κύριε Πρόεδρε.

Συνεχίζουμε, ουσιαστικά, την κατ’ άρθρον συζήτηση, αφού ενημέρωση για αλλαγές εκ μέρους των Υπουργών δεν φαίνεται να υπάρχουν. Δεν ξέρω, αν θα φέρετε υπουργικές τροπολογίες και ειδικά γι’ αυτά τα μπόνους σε υγειονομικούς που ειπώθηκαν από την Κυβέρνηση, αν και οφείλονται ακόμη εφημερίες εξαμήνου και μερικά ακόμη. Ωστόσο, θα θέλαμε να ξέρουμε, εάν σκοπεύετε να φέρετε αυτές τις τροπολογίες ή και άλλες.

Θα τοποθετηθώ, λοιπόν, στα υπόλοιπα άρθρα που δεν πρόλαβα και που και σε αυτά αναδεικνύεται το «μπαράζ» προνομίων παρεκκλίσεων από υπάρχουσα νομοθεσία που ισχύει για όλους τους άλλους και επιχορηγήσεις προς επιχειρηματικούς ομίλους στρατηγικών επενδύσεων. Σε σημείο, μάλιστα, που ο Πρέσβης της Γερμανίας να λέει, ότι «βρισκόμαστε στη στιγμή μιας μεγάλης ευκαιρίας για την ανάπτυξη των επενδύσεων μας στην Ελλάδα», εννοώντας, ότι οι γερμανικοί όμιλοι, ειδικά των ΑΠΕ, θα έχουν μερίδιο και στα δισεκατομμύρια του ελληνικού Ταμείου Ανάκαμψης. Έτσι γίνεται πάντα.

Και πώς να μην είναι έτσι, όταν στο άρθρο 9, το κίνητρο ταχείας αδειοδότησης είναι ταχύτατο, αφού για την έγκριση οποιασδήποτε απαιτούμενης άδειας ή έγκρισης για την εκτέλεση των έργων, την εγκατάσταση ή λειτουργία στρατηγικής επένδυσης και χωροταξικών αδειών ορίζεται προθεσμία σαράντα πέντε ημερολογιακών ημερών.

Η αδειοδοτούσα αρχή εξετάζει τυπικά την πληρότητα του φακέλου μέσα σε δεκαπέντε μέρες. Σε περίπτωση άπρακτης παρέλευσης της προθεσμίας, η έγκριση της άδειας μεταφέρεται στον Υπουργό Ανάπτυξης και Επενδύσεων, ο οποίος βεβαιώνει την παρέλευση προθεσμίας και εκδίδει την άδεια ή την απορρίπτει με προθεσμία ενός μήνα.

Ωστόσο, υπάρχουν πειθαρχικές διώξεις για τους υπαλλήλους, προϊσταμένους, κ.λπ., της αδειοδοτικής υπηρεσίας, του αρμοδίου οργάνου κάθε φορά, για τη μη εμπρόθεσμη αποστολή από τις περιφερειακές ή άλλες υπηρεσίες προς την αρμόδια αδειοδοτούσα αρχή εγκρίσεων, εισηγήσεων, γνωμοδοτήσεων, κ.λπ.. Δηλαδή, η διοίκηση και αυτή με τη σειρά της θα εξυπηρετεί, κατά προτεραιότητα, τις στρατηγικές επενδύσεις, λαμβάνοντας υπόψη τομείς υπηρεσιών με λιγοστό προσωπικό, με δυσχερή λειτουργικά ζητήματα, τεχνολογικού εξοπλισμού και ψηφιοποίησης αρχείων.

Σε τέτοιες συνθήκες, οι υπάλληλοι της διοίκησης θα κινδυνεύουν να υποστούν κυρώσεις, ως προς τις εκπρόθεσμες υποχρεώσεις και για τον λόγο αυτό, ταυτόχρονα, θα λειτουργούν σε βάρος άλλων πιθανών αναγκών διοίκησης σε βάρος κοινωνικών αναγκών.

Επιπλέον, η αδειοδότηση και η έγκριση των φορέων με τα χρονικά περιθώρια του νόμου, καθιστούν, σχεδόν, αδύνατο τον πραγματικό και ουσιαστικό έλεγχο σημαντικών τομέων, όπως περιβάλλον, αρχαιολογία, διευθέτηση ρεμάτων και αλλά.

Την ίδια στιγμή, οι παρεκκλίσεις συνεχίζονται και στο άρθρο 23, περί γενικών κανόνων χωροθέτησης και χρήσεων γης. Προστίθενται νέες χρήσεις γης που αφορούν την κατασκευή μόνιμων εγκαταστάσεων για κινηματογραφικές παραγωγές, στούντιο και προστίθενται τα κέντρα δεδομένων τεχνολογικής υποστήριξης επιχειρήσεων και λοιπές συνοδευτικές δραστηριότητες, καθώς και η κατασκευή μόνιμων εγκαταστάσεων για κινηματογραφικές παραγωγές στούντιο.

Προβλέπεται πολεοδόμηση, λόγω της ειδικής μορφής και του μεγέθους αυτών και έχει διατάξεις, φυσικά, περί παρέκκλισης, ύψους από τον τρόπο υπολογισμού της δόμησης, επί του ενιαίου συνόλου της έκτασης.

Το περιεχόμενο των γενικών κατηγοριών χρήσεων μπορεί να τροποποιείται, κατά περίπτωση με προεδρικό διάταγμα, δηλαδή, ότι θέλουν κάνουν. Αλίμονο, σε αυτόν που έχει ένα σπιτάκι αυθαίρετο και έχει να πληρώσει δεκάδες χιλιάδες πρόστιμο και νομιμοποίηση δεν θα δει. Όμως, και ολόκληρες περιοχές θεωρούνται αυθαίρετες, αντί να επεκτείνετε το σχέδιο πόλης και να τις εντάσσετε σε αυτό. Βασανίζονται, όμως, με απειλές κατεδάφισης και «προστιμολογίας». Αυτή είναι η πολιτική σας, άνιση, άδικη και ταξική. Οι παρεκκλίσεις είναι νόμιμες για τις στρατηγικές επενδύσεις, όμως, είναι παράνομες αυθαιρεσίες για τη φτωχολογιά και τα πρόστιμα ντουζίνα.

Όμως, και το άρθρο 24, που αφορά στον χωρικό προσδιορισμό και την επενδυτική ταυτότητα δημόσιων ακινήτων, ορίζει ότι μπορούν να τροποποιηθούν με προεδρικά διατάγματα τοπικά πολεοδομικά σχέδια και ειδικά πολεοδομικά σχέδια. Προσθέτονται ειδικές ρυθμίσεις ακόμη και για τα ειδικά σχέδια χωρικής ανάπτυξης στρατηγικών επενδύσεων. Επίσης, για άλλη μία φορά, καθορίζει ότι με προεδρικά διατάγματα μπορούν να τροποποιηθούν εγκεκριμένα γενικά πολεοδομικά σχέδια, ζώνες οικιστικού ελέγχου, ειδικά χωρικά σχέδια, σχέδια χρήσεων, εφόσον αυτά δεν εξυπηρετούν την επένδυση.

Τελικά το κύριο χαρακτηριστικό είναι ότι μπορούν να τροποποιούνται όλες οι ισχύουσες διατάξεις πολεοδομικών ρυθμίσεων προστασίας που υφίστανται στην περιοχή για την ανάγκη της στρατηγικής επένδυσης, επί δημόσιων εκτάσεων, όπου η ιεράρχηση προτεραιότητας αυτών των επενδύσεων θα γίνεται με τα κριτήρια των αναγκών του κεφαλαίου, της ολιγαρχίας και όχι της πλειοψηφίας του λαού.

Στο άρθρο 27, για την προέγκριση οικοδομικής άδειας στις στρατηγικές επενδύσεις, η προέγκρισή τους δεν πραγματοποιείται από τις υπηρεσίες δόμησης, αλλά εντάσσονται στην υπηρεσία του Υπουργείου Ανάπτυξης με διαφορετικά χρονικά περιθώρια. Για τις προεγκρίσεις που υποβάλλονται στις πολεοδομίες οι χρόνοι αυτοί της προέγκρισης με τις υφιστάμενες συνθήκες του υπάρχοντος δυναμικού, είναι αδύνατοι. Δηλαδή, σε αυτές τις δημόσιες υπηρεσίες δόμησης, που έχουν την ευθύνη σε ελέγχους στους περισσότερους δήμους, αυτοί οι χρόνοι είναι αδύνατον να γίνουν. Παραδείγματος χάρη, στην υπηρεσία δόμησης της Αγίας Παρασκευής, που εξυπηρετεί επτά δήμους, αναλογεί ένας υπάλληλος. Με τις τωρινές συνθήκες, η ελάχιστη χρονική διάρκεια των ιδιωτικών έργων έκδοσης προέγκρισης είναι, περίπου, ενάμισης με δύο μήνες. Επιπλέον, η νομοθεσία προβλέπει κυρώσεις για την παραβίαση των ανωτέρω χρονικών περιθωρίων ελέγχου από πλευράς υπηρεσίας.

Όμως, και στο κεφάλαιο για τις ιδιωτικές επενδύσεις, παίρνετε τη «σκυτάλη» από τον ΣΥΡΙΖΑ, αναμορφώνοντας ακόμη πιο ευνοϊκά μέτρα μέσα από την τροποποίηση του αναπτυξιακού ν.4399/2016, θέτοντας έναν καταμερισμό, αφού τώρα υπάρχει και το Ταμείο Ανάκαμψης. Ταυτόχρονα, τροποποιείται ακόμη ευνοϊκότερα το θεσμικό πλαίσιο δραστηριοποίησης αλλοδαπών εταιρειών στην ελληνική επικράτεια.

Επιπλέον, οι διαδικασίες αξιολόγησης και έγκρισης των σχεδίων, καθώς και οι πιστοποιήσεις υλοποίησης ανατίθενται σε ορκωτούς λογιστές ή ελεγκτικές εταιρείες.

Μάλιστα με τα άρθρα 34 και 50, προχωράτε στην αφαίρεση των αρμοδιοτήτων της Διεύθυνσης Ιδιωτικών Επενδύσεων με την υποβολή στο Υπουργείο Εσωτερικών του τομέα Μακεδονίας-Θράκης, όπως και των επενδυτικών σχεδίων και έκδοσης αποφάσεων υπαγωγής στα καθεστώτα ενισχύσεων του Υπουργείου Μακεδονίας-Θράκης, που είχαν εκχωρηθεί με τον προηγούμενο νόμο που τροποποιείτε.

Δηλαδή, για να το πω πιο απλά, καταργείται η δυνατότητα υποβολής επενδυτικών σχεδίων, άνω των 3 εκατομμυρίων ευρώ στη Διεύθυνση Ιδιωτικών Επενδύσεων του Υπουργείου Εσωτερικών στον τομέα Μακεδονίας-Θράκης. Γι’ αυτόν τον λόγο και οι υπάλληλοι προχώρησαν σε στάση εργασίας, σας κατήγγειλαν μέσα από ανακοινώσεις τους, ότι εκπληρώνετε τις απαιτήσεις των βιομηχάνων, εφοπλιστών και τραπεζιτών, αποδυναμώνοντας τις δημόσιες υπηρεσίες και το outsourcing των ελεγκτικών υπηρεσιών σε ιδιώτες ορκωτούς λογιστές, με τη διευκόλυνση της έγκρισης των επενδυτικών σχεδίων, αίροντας τους περιβαλλοντικούς, πολεοδομικούς και χωροταξικούς περιορισμούς, ανοίγοντας την «όρεξη» των επενδυτών, με τη διεύρυνση των φοροαπαλλαγών, ελαφρύνσεων, κρατικών ενισχύσεων, επιδοτήσεων και λοιπών προνομίων, που θέσπισαν και οι προηγούμενες κυβερνήσεις ως κίνητρα.

Με λίγα λόγια, δηλώνουν την αντίθεσή τους στο νομοσχέδιο, γιατί επιχειρεί να καταργήσει τον αναπτυξιακό ρόλο του Υπουργείου Μακεδονίας-Θράκης και να αφαιρέσει από τη Βόρεια Ελλάδα μία σημαντική οικονομική αρμοδιότητα, θεσμοθετώντας, παράλληλα, την περαιτέρω επέλαση ιδιωτών, παρ’ όλο, όπως αναφέρουν στις ανακοινώσεις τους, η Διεύθυνση Ιδιωτικών Επενδύσεων στα δέκα χρόνια λειτουργίας της συνέδραμε, ουσιαστικά, στην αποτελεσματικότητα των διαδικασιών αξιολόγησης και ελέγχου των επενδυτικών προτάσεων. Εμείς θα καταθέσουμε και τις σχετικές ανακοινώσεις τους. Δεν τα λέμε μόνο εμείς, αλλά και συλλογικοί φορείς.

Είναι, λοιπόν, πολύ καθαρό και φαίνεται, ότι ο κεντρικός στόχος είναι να μειωθεί δραστικά ο χρόνος για την υλοποίηση των επενδύσεων μεγάλης κλίμακας, ως κεντρικού μηχανισμού για την επιτάχυνση της καπιταλιστικής κερδοφορίας, αλλά και να παρακαμφθούν οι όποιες τοπικές αντιστάσεις είχαν παραμείνει στην υλοποίηση μεγάλων επενδυτικών σχεδίων. Γι’ αυτό το σχέδιο νόμου θεσμοθετεί κατηγορίες επενδύσεων και κατηγοριοποιεί τις άμεσες και έμμεσες επενδύσεις που θα λαμβάνουν, ενώ φαίνεται και η πλήρης καταστρατήγηση, ακόμη και του σημερινού πλαισίου περιβαλλοντικής προστασίας, για να προωθηθούν έργα μεγάλης κλίμακας, εκτός, βέβαια, από τις νέες δυνατότητες διαφθοράς που ανοίγει, αφού το κεντρικό κράτος και ο Υπουργός απευθείας αδειοδοτούν επενδύσεις εκατοντάδων εκατομμυρίων. Μιλάω για τον όποιον Υπουργό, γιατί δεν θα είναι οι σημερινοί για πάντα. Δεν είναι, δηλαδή, προσωπικό το θέμα. Αποδεικνύει, όμως, τον υποκριτικό χαρακτήρα της, τάχα, περιβαλλοντικής πολιτικής του αστικού κράτους.

Επίσης, προωθούνται έργα που καταστρέφουν βουνά, δάση, περιοχές Natura, κ.λπ., κατά παρέκκλιση του πλαισίου περιβαλλοντικής αδειοδότησης στο όνομα προστασίας του περιβάλλοντος.

Αποδεικνύεται, ταυτόχρονα, πώς η λύση για τα εργατικά λαϊκά προβλήματα δεν μπορεί να δοθεί, εντός των «τειχών» της καπιταλιστικής ανάπτυξης. Τα κέρδη και η συσσώρευση του κεφαλαίου απαιτούν ρυθμίσεις συνεχούς διευκόλυνσης των επενδύσεων για ένταση της εκμετάλλευσης της εργασίας, γι’ αυτό δεν κατοχυρώνονται θέσεις εργασίας με πλήρη δικαιώματα. Ο κλαδικός προσανατολισμός των επενδύσεων, «πράσινη» μετάβαση logistics, τουρισμός υψηλής κλίμακας και λοιπά, που προκρίνει το νομοσχέδιο, επίσης δεν μας εκπλήσσει, αφού υλοποιεί τους άξονες της πολιτικής της Νέας Δημοκρατίας, ενώ πανομοιότυπες είναι και οι σχετικές προτεραιότητες στο αντίστοιχο πρόγραμμα του ΣΥΡΙΖΑ.

Ο κλαδικός προσανατολισμός στην «πράσινη» μετάβαση, η ανάγκη για μεγαλύτερη εκμετάλλευση της εργατικής δύναμης, η συμφωνία στην ανάγκη περαιτέρω διευκόλυνσης των επενδύσεων, αποκαλύπτουν, τελικά, τον κοινό στρατηγικό προσανατολισμό και της Νέας Δημοκρατίας και του ΣΥΡΙΖΑ και υπογραμμίζουν την ανάγκη ριζικά διαφορετικής πορείας, διαφορετικού δρόμου ανάπτυξης.

Η λύση βρίσκεται στον αντίποδα της καπιταλιστικής ανάπτυξης, στην κοινωνική κρατική ιδιοκτησία των μέσων παραγωγής και στον κεντρικό επιστημονικό σχεδιασμό της οικονομίας. Η απαλοιφή του κέρδους ως κίνητρο στην παραγωγή είναι η ειδοποιός διαφορά που επιτρέπει μία ανάπτυξη, με επίκεντρο τον εργαζόμενο άνθρωπο και τις ανάγκες του. Συνεπώς, η διέξοδος για τα λαϊκά συμφέροντα δεν βρίσκεται στην αναμονή λύσεων από τα πάνω ή σε μία κυβερνητική εναλλαγή, αλλά στην οργάνωση της εργατικής λαϊκής πάλης, για να βάλει ο ίδιος ο λαός τη «σφραγίδα» του στις εξελίξεις, να ακυρώσει αντεργατικούς αντιλαϊκούς νόμους και σχεδιασμούς, να επιβάλει τον δρόμο που υπηρετεί, πραγματικά, τις σύγχρονες ανάγκες του.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ,κύριε Πρόεδρε.

Κυρίες και κύριοι βουλευτές, κύριοι Υπουργοί, καταρχήν, θέλουμε να υπενθυμίσουμε, πώς δεν απαντήθηκε κανένα από τα ερωτήματα που θέσαμε τη προηγούμενη φορά, κάτι που εφόσον συνεχιστεί να συμβαίνει με το συγκεκριμένο Υπουργείο, αφενός μεν είναι προσχηματικές οι συνεδριάσεις, επί του νομοσχεδίου, αφετέρου δεν έχει εδώ να θέτουμε ερωτήματα. Υπενθυμίζουμε, πάντως, πως εκκρεμούν, ήδη, περίπου, 3.500 επενδυτικά σχέδια, με καθυστερήσεις που φτάνουν στις 736 ημέρες, κάτι που δεν λύνεται με σχέδια νόμου, όπως το σημερινό.

Συνεχίζοντας, επί των άρθρων, το άρθρο 11 είναι μεν διαδικαστικό, αλλά πρέπει να καθοριστεί τι είναι στρατηγικοί τομείς. Δηλαδή, με τι κριτήρια θα χαρακτηρίζονται ως επενδυτικά αυτού του είδους τα σχέδια που κατατίθενται. Διαφορετικά, η διάταξη θα ωφελούσε κάποιες επενδύσεις χαριστικά, έτσι ώστε να έχουν μεγαλύτερη ελευθερία κινήσεων. Εφόσον συμμετέχουν άτομα της Κυβέρνησης, καθώς και υπουργοί στην απόφαση, θα υπάρχει πάντοτε η υποψία της διαπλοκής. Οπότε, πρέπει να υποβάλλονται στη Βουλή.

Στο άρθρο 13, δεν έχουμε αντίρρηση, στον βαθμό που την ευθύνη για τη χρήση δημοσίου χρήματος την έχει μία δημόσια υπηρεσία. Το θέμα είναι, όμως, πώς επιλέγεται ο αξιολογητής, με τι κριτήρια, εάν θα έχει την αναγκαία εμπειρία για το έργο και αν θα είναι αντικειμενικός, χωρίς να έχει σχέσεις με τον επενδυτή. Αλήθεια, στην περίπτωση που δεν τα καταφέρει, επαναλαμβάνονται οι προθεσμίες; Σε ότι αφορά δε στους επιστήμονες της αλλοδαπής, δεν δίνεται κόστος από το Γενικό Λογιστήριο του Κράτους, όπως, άλλωστε, πουθενά αλλού.

Στο άρθρο 14, υπάρχει ο κίνδυνος διαπλοκής μέσω της παρ. 2, όπου αναφέρεται, πώς παρά το ότι η δημοπράτηση οικοπέδων γίνεται μέσω ανοικτού διαγωνισμού, σε ειδικές περιπτώσεις που, όμως, δεν καθορίζονται, η αναθέτουσα αρχή μπορεί να αποφασίσει την ανάθεση, μέσω της διαδικασίας διεθνούς κλειστού διαγωνισμού ή της διαδικασίας ανταγωνιστικού διαλόγου. Θα μπορούσε να είναι θετική η διεξαγωγή με κλειστό διαγωνισμό, εάν υπάρχει, για παράδειγμα, εθνικό συμφέρον. Θα πρέπει, όμως, να εξασφαλιστεί ο έλεγχος, επειδή βλέπουμε, ότι πολλοί διαγωνισμοί καταλήγουν, με τον έναν ή με τον άλλο τρόπο, στον «εθνικό» εργολάβο, στην ΤΕΡΝΑ, ή όπως το Ελληνικό, διεξάγονται με ένα μόνο ενδιαφερόμενο, εν προκειμένω τη «ΛΑΜΔΑ». Επομένως, μπορεί να είναι εις βάρος του τιμήματος, οπότε, είμαστε επιφυλακτικοί.

Στο άρθρο 15, σε ότι αφορά στη δεσμευτικότητα για τον επενδυτή, θεωρούμε πως θα πρέπει να δίνεται μία εγγυητική επιστολή, τουλάχιστον, για τις μεγάλες επιχειρήσεις, ενώ στις μικρές επιχειρήσεις που πρέπει να στηριχθούν ή σε περιοχές που θέλουμε να αναπτυχθούν, θα μπορούσαν να δίνονται κάποιες κρατικές εγγυήσεις, όπως με το ΤΕΠΙΧ. Ειδικά στις μικρές εταιρείες στην έρευνα, που δεν έχουν πρόσβαση σε χρηματοδότηση και πρέπει να στηριχτούν. Επειδή, τώρα, διαπιστώθηκε πως η χρηματοδότηση της πανδημίας «απορροφήθηκε» από λίγες και μεγάλες εταιρείες, ενώ πολλές μικρομεσαίες επιχειρήσεις έμειναν εκτός, θεωρούμε πως θα πρέπει να διεξαχθεί έρευνα, σχετικά με το πού οδηγήθηκαν τα χρήματα του ΤΕΠΙΧ και της επιστρεπτέας. Θα ενδιαφέρει πάρα πολύ.

Στο άρθρο 16, υπάρχουν αρκετές εξουσιοδοτήσεις και παράκαμψη του Κοινοβουλευτικού Ελέγχου, ο οποίος επιβάλλεται για συμβάσεις άνω των 20 εκατομμυρίων. Επομένως, δεν μπορούμε να συμφωνήσουμε.

Στο άρθρο 17, πρέπει να κατατίθεται, επιπλέον το αναλυτικό χρονοδιάγραμμα της επένδυσης και μία εγγυητική επιστολή, αφού έχει προηγηθεί έλεγχος της πιστοληπτικής ικανότητας, για να να μην συμβαίνει, ότι συνέβη με τη MOHEGAN, που έχει οικονομικά προβλήματα, όπως είχαμε, άλλωστε, και εμείς προειδοποιήσει, και εξαφανίστηκε, σε ότι αφορά στο καζίνο.

Στο άρθρο 18, και στην παρ. 4, αναφέρεται πως η παρακολούθηση πραγματοποιείται με έλεγχο από ορκωτό λογιστή ή πιστοποιημένο ειδικό φορέα, ενώ για έργα με έρευνα και ανάπτυξη και από έναν εμπειρογνώμονα από το Μητρώο Πιστοποιητών Αξιολογητών. Επομένως, παρακάμπτεται, εντελώς, ο κρατικός μηχανισμός. Αλήθεια, νομίζει η Κυβέρνηση πώς οι ιδιώτες αποτελούν εγγύηση; Ποιος θα τους επιβλέπει και με τι κυρώσεις; Δεν έμαθε τίποτα από την ΕΕΣΥΠ, το Υπερταμείο, δηλαδή, που δεν έχουν αποτιμηθεί τα πάγια του, παρά το ότι ελέγχεται από μία μεγάλη γνωστή εταιρεία ορκωτών; Ούτε από την πρώτη προσπάθεια πώλησης του «Ελευθέριος Βενιζέλος» που υπήρχε μεν ορκωτός, ενώ η τιμή διπλασιάστηκε αργότερα από την DIGI COMP; Ούτε το σκάνδαλο της Folli-Follie; Τίποτα δεν έμαθε;

Στο άρθρο 19, είναι μεν λογικά, όλα όσα αναφέρονται, αλλά άχρηστα, αφού μετά την αποχώρηση του επενδυτή, δεν εισπράττεται ποτέ, σχεδόν, τίποτα. Ακόμη και στον ΟΛΠ που δεν διενεργήθηκαν οι υποχρεωτικές επενδύσεις με γραφειοκρατικές δικαιολογίες, ακολούθησε η επέκταση της σύμβασης, χωρίς να «καταπέσουν» οι ρήτρες. Οπότε, πρόκειται για ανοησίες, που πιστεύουν μόνο όσοι δεν έχουν σχέση με Συμβάσεις.

Το άρθρο 20, φαίνεται ενδιαφέρον και χρήσιμο, αλλά θα ήταν ωφέλιμο να κατατεθεί ένα υπόδειγμα της διαδικασίας στη Βουλή, ενώ δεν γνωρίζουμε πώς θα εφαρμοστεί, έχοντας την κακή εμπειρία του απίστευτα αναξιόπιστου Ισολογισμού του Κράτους, παρά το ότι υπογράφεται από το Ελεγκτικό Συνέδριο.

Στο άρθρο 21, αυτό που αλλάζει είναι το ότι καταργείται η υποχρέωση υπογραφής μνημονίου συνεργασίας, μεταξύ του Φορέα Στρατηγικής Επένδυσης και του Δημοσίου, ενώ δίνεται η δυνατότητα διαιτητικής επίλυσης των διαφορών που προκύπτουν, μεταξύ του Φορέα Στρατηγικής Επένδυσης και του Δημοσίου. Το γεγονός αυτό, θα επιβαρύνει με σημαντικά έξοδα και τα δύο μέρη, ενώ θα έχει ως αποτέλεσμα μία περιορισμένη δημοσιότητα των αποφάσεων, οι οποίες θα ήταν χρήσιμες για άλλους επενδυτές ή για τους πολίτες της χώρας.

Στο άρθρο 22, το ότι ορίζεται ως αρμόδιο το ΣτΕ για την επίλυση των διαφορών που αφορούν στις στρατηγικές επενδύσεις μπορεί να τις επιβραδύνει, αφού υπάρχει μεγάλος χρόνος αναμονής προσδιορισμού καυσίμου και έκδοσης δικαστικής απόφασης. Μήπως, αποτελεί έμμεση προώθηση της διαιτησίας του προηγούμενου άρθρου ως εναλλακτική;

Στο άρθρο 23, το ενδιαφέρον επικεντρώνεται, ουσιαστικά, στο παρωχημένο μοντέλο του παρελθόντος, του τουρισμού μαζί με τα logistics. Επίσης, στα data centers, που έχουν μεν ζήτηση από πολυεθνικές, αλλά η συνεισφορά τους στην οικονομία και στην απασχόληση είναι πάρα πολύ μικρή.

Επειδή στις ανωτέρω χρήσεις περιλαμβάνονται και περιφερειακές εγκαταστάσεις όπως αεροδρόμια, λιμάνια, σιδηροδρομικοί σταθμοί, ελικοδρόμια, καζίνο, κ.λπ., θα υπάρχουν εκτεταμένες επεμβάσεις σε κάποιες περιοχές, ενώ οι όροι των ΕΣΧΑΔΑ και των ρυμοτομικών σχεδίων γι’ αυτά τα δημόσια ακίνητα καθορίζονται ξανά με υπουργική απόφαση, καθιστώντας αδύνατη την παροχή εκ μέρους μας μιας «εν λευκώ» εξουσιοδότησης.

Περεταίρω, είναι θετικό μεν, το ενδιαφέρον για την αναζωογόνηση μικρών και παραδοσιακών οικισμών, αλλά εκτός από τις τουριστικές μουσειακές χρήσεις θα μπορούσε να προωθηθεί με οικονομικά κίνητρα, όπως έχουμε προτείνει, με χαμηλό ΦΠΑ, δηλαδή, με δάνεια με τη στήριξη του κράτους, κ.λπ.. Εκτός αυτού, λείπουν αναφορές σε «πυρήνες» αγροδιατροφής, όπως, για παράδειγμα, η Κοινότητα της Ανάβρας στη Φθιώτιδα. Επίσης, παραδοσιακής οικοτεχνίας που θα μπορούσε να λειτουργήσει σε μικρούς οικισμούς.

Το άρθρο 24, είναι ένα εκτεταμένο άρθρο για τους όρους δόμησης, κάλυψης και μετατροπής σχεδίων χωρικής ανάπτυξης των ΕΣΧΑΔΑ με υπουργικές αποφάσεις και με προεδρικά διατάγματα, με τα οποία γενικά δεν συμφωνούμε. Περιέχει, επιπλέον, λεπτομερείς αναφορές σε όρους δόμησης, που δεν μπορούμε να κρίνουμε a priori, ενώ δημιουργεί υποψίες, σχετικά με το πώς προέκυψαν. Εάν, δηλαδή, εξυπηρετούν κάποια υφιστάμενα συμφέροντα και ενδεχομένως, αργότερα αλλάξουν, κατά το δοκούν και τις συνθήκες.

Το άρθρο 25, γιατί δρομολογείται; Ποια είναι η θέση της εκκλησίας, εν προκειμένω;

Συνεχίζοντας, με τα άρθρα 31 έως 43, δεν φαίνεται να βελτιώνεται σημαντικά το ρυθμιστικό πλαίσιο του, δήθεν, αναπτυξιακού ν.4399/2016, αφού οι παρούσες τροποποιήσεις περιορίζονται, σε μεγάλο βαθμό, στην αναδιατύπωση.

Ειδικά, σε ότι αφορά στο άρθρο 32 και την τροποποίηση γ΄, θεωρούμε θετικές τις ενισχύσεις και τις δράσεις της επιστημονικής έρευνας και ανάπτυξης, ενώ προξενεί, πραγματικά, εντύπωση, το γιατί απαγορευόταν η ενίσχυση σε πρώτη φάση. Θετική είναι, επίσης, η τροποποίηση ε΄, που δεν θα περιορίζει πια την επενδυτική δυναμική στους συγκεκριμένους κλάδους, ενώ τα υπόλοιπα παραμένουν, σχεδόν, ως είχαν, στη βάση του άρθρου 7, του ν.4399/2016 και στην τροποποίηση του ν.4635/2019.

Γενικά, πάντως, έχει μία προβληματική λογική η προσέγγιση αυτού του άρθρου 7, αφού, στην ουσία, δεν προσθέτει, αλλά εξαιρεί τομείς. Πώς είναι δυνατόν, να γίνεται στρατηγική, δια της εξαίρεσης; Θα πρέπει να είναι, πραγματικά, μία ελληνική «πατέντα». Διαπιστώνοντας, για μία ακόμη φορά, πώς εξαιρούνται στο 2α΄ οι επενδύσεις σε λιγνίτη, κάτι που αρχικά υπήρχε, από την αρχική μορφή του νόμου, επί ΣΥΡΙΖΑ, σημειώνοντας πως και στο δικό του ΕΣΕΚ η ενεργειακή εξάρτηση προβλεπόταν στα ίδια υψηλά επίπεδα του 75%, όπως και σήμερα, ενώ, προφανώς, δεν είχε συνυπολογιστεί η εκρηκτική αύξηση της τιμής του φυσικού αερίου. Εκτός αυτού, δεν ενισχύονται οι επενδύσεις σε χάλυβα και ναυπηγεία, ενώ, γενικότερα, πρόκειται για ένα χαώδες άρθρο, που θα θέλαμε να γνωρίζουμε με ποια λογική έχει καταρτιστεί και που τελικά αποσκοπεί.

Στο άρθρο 33, παρέχονται επιπλέον εξαιρέσεις από τις εξαιρέσεις, δημιουργώντας την εντύπωση πως ανοίγονται «παραθυράκια», χωρίς να υπάρχει καμία, απολύτως, σαφήνεια.

Τέλος, στο άρθρο 41, είναι αρνητική η τροποποίηση της παρ.2, με την οποία παρέχονται περισσότερες εξουσιοδοτήσεις στο Υπουργείο Ανάπτυξης, να καθορίζει πρόσθετες κατηγορίες επενδυτικών σχεδίων, μετατρέποντας έτσι τον νόμο σε «λάστιχο».

Συνεχίζοντας, το άρθρο 45, στην ουσία, τροποποιεί το άρθρο 27, του ν.3427/2005, το οποίο είχε εξειδικεύσει τις διατάξεις ως προς τις υποχρεώσεις των υποκαταστημάτων αλλοδαπών εταιρειών. Στο γ΄ εδάφιο, παρέχεται η δυνατότητα να συμπεριληφθούν στην ίδια απόφαση υπαγωγής περισσότερες αυτοτελείς εγκαταστάσεις, ενώ διευκρινίζεται, ότι σε περίπτωση περισσοτέρων της μίας αυτοτελών εγκαταστάσεων, οι σχετικές υποχρεώσεις δαπανών και προσωπικού λαμβάνονται υπόψη αθροιστικά και όχι αυτοτελώς για κάθε εγκατάσταση. Γιατί, αλήθεια, προωθείται αυτή η ρύθμιση, για να μπορούν να ιδρύονται εταιρείες «σφραγίδες» με «τριγωνικές» συναλλαγές; Εμείς θεωρούμε, πως πρέπει να υπάρχει ειδική άδεια για κάθε επιμέρους εγκατάσταση, ενώ οι συνολικές υποχρεώσεις του β΄ εδαφίου θα πρέπει να εφαρμόζονται για κάθε επιμέρους εγκατάσταση και όχι για το σύνολο της αλλοδαπής εταιρείας, έτσι ώστε να υπάρχει περισσότερη διαφάνεια και έλεγχος.

Στο άρθρο 46 και στο εδάφιο 1, που είναι το σημαντικότερο, έχοντας δει το πλαίσιο για τη μεταφορά κερδών των πολυεθνικών, μεταξύ άλλων, με τη βοήθεια φορολογικών «παραδείσων» και εντός της Ευρωπαϊκής Ένωσης, είναι ανούσιο να συζητάμε εδώ το πώς θα φορολογηθεί μία τέτοια εταιρεία, αφού είναι θέμα καθαρά της επιτροπής που την ελέγχει. Το ότι θα παρέχεται, όμως, η δυνατότητα της ευελιξίας στον καθορισμό του περιθωρίου, θα αναγκάσει τις εταιρείες να μειώσουν, σε κάποιον βαθμό, τις λογιστικές αλχημείες τους. Οπότε, ίσως, είναι θετικό, σε ότι αφορά στην απλούστευση των ελέγχων.

Εντούτοις, διαπιστώνεται μία αοριστία στον καθορισμό των αμοιβών της Επιτροπής Ελέγχου του ποσοστού κέρδους, ενώ δεν αναφέρεται τίποτα, ούτε από το Γενικό Λογιστήριο του Κράτους, όπως, άλλωστε, σε ολόκληρο το νομοσχέδιο.

Στο άρθρο 49, στην παρ. 1, δεν διευκρινίζεται τι θα ισχύει για τα επενδυτικά σχέδια, για τα οποία έχει μεν ολοκληρωθεί η διαδικασία αξιολόγησης, αλλά εκκρεμεί, τόσο ο έλεγχος, όσο και η καταβολή των ενισχύσεων. Θεωρούμε πως εδώ, τουλάχιστον, υπάρχει κενό νόμου.

Κλείνοντας, στο Γ΄ Μέρος και στις εταιρείες τεχνοβλαστούς, είμαστε γενικά πολύ θετικοί στον θεσμό, ενώ είναι κάτι που θα πρέπει να δοκιμαστεί και να συμπληρωθεί, με βάση αυτά που ισχύουν και στο εξωτερικό. Για παράδειγμα, δεν είδαμε να γίνονται πολλές αναφορές σε θέματα πωλήσεων των συμμετοχών τους, ενώ δεν προβλέπεται κάτι για τη δημοσίευση των οικονομικών τους στοιχείων ή των επιστημονικών επιτευγμάτων τους, σε ετήσια βάση, αφού πρόκειται για δημόσια χρήματα και ιδρύματα. Θα πρέπει να παρέχεται, τουλάχιστον, η πληροφόρηση στις διοικήσεις των Ανώτατων Εκπαιδευτικών Ιδρυμάτων, ενώ οφείλει να υπάρχει διαφάνεια, φυσικά με όλες τις δυσκολίες που γνωρίζουμε πως έχει η έρευνα. Ειδικά, σε ότι αφορά στο άρθρο 56, προτείνουμε να είναι υποχρεωτικά η κύρια έδρα τους στην Ελλάδα, αν και μετά, λόγω της συμμετοχής των venture capitals, θα μπορεί να μεταφερθεί στο εξωτερικό, όπως προβλέπεται από το παρόν σχέδιο νόμου.

Στο άρθρο 58, πώς θα εφαρμοστεί στην πράξη, το ότι δεν θα απασχολούν πολύ από τον χρόνο τους ή τις εγκαταστάσεις; Θα αποφασίζει ο πρύτανης και με ποια κριτήρια; Εδώ αναφερόμαστε σε δημόσια ΑΕΙ και όχι σε ιδιωτικά, όπως στις Ηνωμένες Πολιτείες, κάτι που πρέπει να ληφθεί υπόψιν, αφού πληρώνουν οι φορολογούμενοι.

Στο άρθρο 64, πόσο είναι το ποσοστό του 0,5% σε απόλυτους αριθμούς και γιατί δεν προβλέπεται από το Γενικό Λογιστήριο του Κράτους; Μήπως, θα έπρεπε να μελετηθεί ένα άλλο πλαίσιο ενίσχυσης, πριν ενδιαφερθούν, ενδεχομένως, ιδιώτες, όπως από το ΤΑΝΕΟ. Επίσης, να δοθούν άλλες ενισχύσεις, όπως φορολογικές απαλλαγές από τις πωλήσεις μετοχών ή από τα κέρδη των τεχνοβλαστών, αν επανεπενδυθούν.

Τέλος, στο άρθρο 65, η πρόβλεψη της παρ. 2, σύμφωνα με την οποία ο απόλυτος δικαιούχος των δικαιωμάτων υπηρεσιακών εφευρέσεων είναι ο οργανισμός, ελλοχεύει κάποιους κινδύνους. Το ότι, δηλαδή, θα αδικήσει, μετά την απόδοση των ωφελημάτων, τον ερευνητή. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):**

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών των Επιτροπών. Παρόντες ήταν οι Βουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τον λόγο έχει ο κ. Αρσένης.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, έχουμε, πραγματικά, ένα νομοσχέδιο που έχει στο επίκεντρο τις παραλίες. Από τα τελευταία προνόμια που είχαν μείνει στους Έλληνες πολίτες, στους κατοίκους αυτής της χώρας, Έλληνες και μη, αφού έχασαν τη δουλειά τους, αφού έχασαν την ευκαιρία για τα παιδιά τους να έχουν δουλειά, αφού έχασαν τα εισοδήματά τους, έχει μείνει αυτή η ποιότητα ζωής με κάποια δωρεάν δημόσια αγαθά. Ένα από αυτά είναι η πρόσβαση στην παραλία. Αν θέλετε, η αίσθηση ότι υπάρχει κράτος δικαίου, ενδυναμώνεται από το γεγονός, ότι ένας πολίτης, ανεξαρτήτως ποιος του κλείνει την πρόσβαση στην παραλία, είτε είναι ο Λάτσης, ο Βαρδινογιάννης, οποιοδήποτε μεγάλο όνομα, είτε είναι κάποιος γείτονας, είτε είναι κάποια επιχείρηση, όποιος και να ήθελε να το κάνει, μπορεί ένας οποιοσδήποτε πολίτης να πάει και να αποκτήσει αυτή την πρόσβαση. Είναι δικαίωμα του.

Έρχεστε, όμως, και διαλύετε αυτό το δικαίωμα και αυτή είναι η «καρδιά» αυτού του νομοσχεδίου. Οι στρατηγικοί επενδυτές, πλέον, μπορεί να είναι ο οποιοσδήποτε στην πράξη, μειώνεται ακόμη και τα όρια που είχε βάλει ο ΣΥΡΙΖΑ το 2019, κάνετε κατηγορίες, χωρίς κανένα όριο, ούτε σε ότι αφορά στο ύψος της επένδυσης, ούτε σε ότι αφορά στις θέσεις απασχόλησης. Αυτοί οι άνθρωποι θα μπορούν να έχουν την απόλυτη χρήση. Όχι μόνο τη χρήση της παραλίας. Θα μπορούν να κάνουν ότι θέλουν στη παραλία, στον βυθό, πάνω στην άμμο, να προχωρήσουν σε επεμβάσεις, χωρίς καν μελέτες περιβαλλοντικών επιπτώσεων, χωρίς τίποτα. Και το νομοσχέδιο δεν είναι του Υπουργείου Περιβάλλοντος, είναι του Υπουργείου Ανάπτυξης και έρχεται να φέρει τέτοιες αλλαγές, τέτοια «επέλαση», τέτοια «λεηλασία» του παράκτιου χώρου και ο Υπουργός Περιβάλλοντος δεν είναι καν εδώ. Όχι, πως θα κάνει διάφορα. Δείχνει, όμως, το πώς σκέφτεστε.

Και δεν είναι μόνο η γη πίσω από την παραλία που γίνεται μία στρατηγική επένδυση. Όχι, δεν θα περιορίσετε αυτούς που θέλουν να λεηλατούν τη φύση. Τους δίνετε ελευθερία, αφού εγκρίνετε την επένδυση, με αποτέλεσμα να μπορούν να βρεθούν 1.500 μέτρα μακριά και εκεί έχει παραλίες που θα μπορούν να τις πάρουν. Μπορούν, επίσης, να διεκδικούν παραλίες που δεν είναι όμορες, δεν έχουν σύνορα μαζί τους. Κανένα πρόβλημα, όμως. Μπορούν να κάνουν, ότι θέλουν, όποτε θέλουν.

Όλα αυτά θα μείνουν στα χαρτιά. Το φοβάστε και το ξέρετε. Θα σας πω τρεις λέξεις που θα σας κάνουν να το θυμάστε ξανά και ξανά. Σκουριές, εξορύξεις υδρογονανθράκων, Ελληνικό. Θυμάστε, κύριε Υπουργέ, αυτές τις τρεις λέξεις; Είναι οι τρεις εμβληματικές σας επενδύσεις. Τις θυμάστε; Είναι αυτές που θα γίνονταν, πάση θυσία. Τα σύμβολα της Κυβέρνησής σας. Θέλετε να πάμε μία μία να δούμε τι έχει γίνει;

Στις Σκουριές, κάνατε μία σύμβαση, που δεν υπάρχει πουθενά αλλού στον κόσμο. Σε καμία χώρα του κόσμου δεν υπάρχει τέτοια «αποικιοκρατική» σύμβαση σήμερα. Υπογράψατε, τα κέρδη τους να είναι κεφάλαια εξωτερικού και εμείς να έχουμε υποχρέωση, να έχουμε συνάλλαγμα διαθέσιμο, για να τα εξάγουν σε οποιαδήποτε χώρα οποιαδήποτε στιγμή, να τα ξαναβάζουν και να τα ξαναβγάζουν. Υπογράψατε, να μπορούν να αξιοποιήσουν οτιδήποτε υπάρχει σε αυτή τη γη, ξύλα, πέτρες σε όλη τη Βορειοανατολική Χαλκιδική. Προτεραιότητα, δηλαδή, να κάνουν ότι θέλουν σε αυτό το τεράστιο μέρος της Ελλάδας.

Την ίδια στιγμή, να έχουν πρόσβαση, όπως δίνετε και εδώ, στις υποδομές. Πρόσβαση στα δίκτυα, ενώ όποτε διακόπτεται αυτή η πρόσβαση, πάντα πληρώνει το δημόσιο. Δεν υπάρχει καμία τέτοια σύμβαση στον κόσμο και να προσθέσετε και την απουσία οποιουδήποτε εσόδου, μαζί με τη συγκλονιστική καταστροφή του φυσικού περιβάλλοντος. Φέρτε μου ένα αντίστοιχο παράδειγμα, μία αντίστοιχη σύμβαση σε οποιοδήποτε μέρος του πλανήτη, αυτή τη στιγμή. Δεν υπάρχει. Είμαστε χώρα πρότυπο «αποικιοκρατικών» συμβάσεων αυτή τη στιγμή.

Το αποτέλεσμα; Κανένα. Ακόμη και με αυτή τη σύμβασή σας δεν προχωράει η εξόρυξη. Και δεν θα προχωρήσει, γιατί για να προχωρήσει ακόμη και με αυτή τη σύμβασή σας, θα πρέπει να επενδυθεί ενάμιση δισεκατομμύριο ευρώ για τα απαραίτητα έργα και να περιμένουν και τέσσερα χρόνια για να αρχίσουν να βγάζουν τα υπερκέρδη τους. Κανένας και ποτέ δεν θα το κάνει, γιατί ξέρουν, ότι οποιαδήποτε στιγμή μπορεί να αλλάξει η κυβέρνηση και να μπουν οι φυσιολογικοί περιβαλλοντικοί όροι και άρα, όλο αυτό θα «πέσει». Γιατί ξέρουν, ότι υπάρχει ένα κίνημα που αγωνίζεται και μπορεί να «πέσει» νομικά αυτό. Δεν θα γίνει ποτέ αυτή η εξόρυξη και το ξέρετε.

Οι εξορύξεις υδρογονανθράκων, άλλη μία εμβληματική σας επένδυση. Πρώτα, έφυγε η Repsol, μετά έφυγε η Edison. Η ΕΛΠΕ και η Energean αποσύρονται από όλα τα «οικόπεδα», όπως είχατε φτάσει να λέτε την Ελλάδα, τη θάλασσά μας. Ναι, απ’ όλα αυτά τα «οικόπεδα» όπως τα ονομάσατε, έφυγαν.

Έχει μείνει, στην πράξη, η TOTAL, για τον πολύ απλό λόγο, ότι υπάρχουν οι φρεγάτες και είναι γεωπολιτικοί οι λόγοι. Έχει μείνει προς το παρόν. Ούτε και αυτή θα προχωρήσει. Έχει μείνει προς το παρόν και υπάρχει ο κίνδυνος να προχωρήσει σε σεισμικές έρευνες, με καταστροφή για τον μοναδικό βιότοπο στη Μεσόγειο των φαλαινών φυσητήρων. Η φάλαινα αυτή είναι η κορυφή της τροφικής «αλυσίδας» της βιοποικιλότητας της ζωής στη Μεσόγειο και δεν έχουμε ιδέα, τι θα γίνει εάν καταστραφεί αυτό το είδος στον μοναδικό οικότοπό του, εκεί που αναπαράγεται και εκεί που θρέφεται, αν γίνουν οι βομβαρδισμοί, για να δει η TOTAL, αν υπάρχει πετρέλαιο και φυσικό αέριο.

Βέβαια, έχουμε ακόμη την επένδυση στο Ελληνικό και κάθε νομοσχέδιο έχει «φωτογραφικές» διατάξεις για το Ελληνικό και ακόμη δεν έχει μπει ούτε ένα σίδερο μέσα στη γη. Συνεχίζουν και φεύγουν οι επενδυτές για το του καζίνο, φεύγουν μέλη της οικογένειας Λάτση, φεύγει κόσμος διαρκώς. Όλες αυτές είναι οι εμβληματικές σας επενδύσεις και αυτή θα είναι και η συνέχεια των επόμενων.

Όμως, γιατί βαφτίζετε όλες αυτές τις επενδύσεις στρατηγικές; Διακομματικά, αυτό ξεκίνησε το 2010. Προχώρησαν το 2013 και το 2019 με τον ΣΥΡΙΖΑ. Το 2019 με εσάς και τώρα ξανά και κάθε φορά, χειρότερα. Για ποιον λόγο, προχωράτε, ξανά και ξανά; Γιατί θέλετε να λειτουργούν κάποιοι, που φτάνουν στα γραφεία σας, για να πάρουν τον τίτλο της εμβληματικής επένδυσης, εκτός νομικού πλαισίου και να κάνουν ό,τι θέλουν. Σας ενόχλησαν ακόμη και τα προηγούμενα όρια που ήταν ελάχιστα.

Αναφορικά με την Εύβοια, εγκάλεσα την Κυβέρνηση, γιατί ενέκρινε στρατηγική επένδυση με αιολικά στην πολύπαθη Καρυστία, στον Δήμο Καρύστου, όπου υπήρχαν, ήδη, άνω των τετρακοσίων ανεμογεννητριών και σχεδιάζουν να κάνουν και άλλες εξακόσιες. Στη σημερινή στρατηγική, περιλαμβάνονται εκατόν οκτώ ανεμογεννήτριες και είπατε ότι δώσατε έγκριση, επειδή θα παράξουν 160 -αν θυμάμαι καλά- θέσεις απασχόλησης, όταν οι υπόλοιπες 400 είχαν παράξει 68.

Προφανώς, και δεν ευσταθεί αυτό. Και για να απαντήσετε, τι είπατε; Τελικά, είναι «ελαστικό» το κριτήριο για το πόσες θέσεις απασχόλησης παράγουν. Και έρχεστε εδώ, στην ουσία, για να δημιουργήσετε κατηγορίες, να μειώσετε την υποχρέωση, ακόμη και για τις στρατηγικές επενδύσεις για παραγωγή θέσεων απασχόλησης και για το ύψος του προϋπολογισμού, αλλά να καταργήσετε και κάποιες.

Χθες, έκανα παρέμβαση στο Κεντρικό Αρχαιολογικό Συμβούλιο για το ζήτημα των αιολικών στο Νημποριό, αυτό το εμβληματικό αρχαίο λατομείο, κολόνες από το οποίο κοσμούν, αυτή τη στιγμή, το Μουσείο της Χαλκίδας. Εκεί σχεδιάζονται πάρα πολλές ανεμογεννήτριες. Η αίσθηση από μέλη του Κεντρικού Αρχαιολογικού Συμβουλίου είναι, ότι υπήρχε γενικά η παρότρυνση από την πολιτική ηγεσία, να «κοπούν», για να ηρεμήσει ο ντόρος, μία ή δύο ανεμογεννήτριες. Η αιτιολόγηση είναι, ότι επειδή είναι στρατηγική επένδυση πρέπει να προχωρήσει; Δεν γίνεται αυτό το πράγμα. Αυτά δημιουργείτε. Να θυμίσω ότι έξι ανεμογεννήτριες είναι πάνω σε αρχαία μνημεία στο Νημποριό και άλλες δεκατέσσερις, τα συνοδά τους έργα, δηλαδή, οι δρόμοι που θα ανοιχτούν για να γίνουν, θα διαλύσουν το Μνημείο του Αιόλου. Θα θυμίσω, απλά γεγονότα.

Δίνετε με αυτό το νομοσχέδιο γη και ύδωρ, δηλαδή, τη φύση στους επενδυτές να τη «λεηλατήσουν» ελεύθερα. Είναι «φωτογραφικό». Αυτό που κάνετε, όπως έλεγε και ένας προκάτοχός σας από προηγούμενη κυβέρνηση τα πρώτα χρόνια του 2010, είναι ότι, όπου επενδυτής εμποδίζεται από νόμο, θα αλλάζετε τον νόμο και το κάνετε de facto και εδώ και το κάνετε για όλους.

Ας πούμε, η διάταξη ότι μπορεί οι στρατηγικές επενδύσεις να είναι και επένδυση σε 1.500 μέτρα απόσταση, προφανώς, έρχεται και έχει σχέση με το «ΝΑΥΑΓΙΟ Α.Ε.», την εμβληματική αυτή επένδυση, επίσης, διαχρονικά των Κυβερνήσεων, τάχα του Εμίρη του Κατάρ, που ανακαλύψαμε στο τέλος, ότι δεν ήταν ο Εμίρης του Κατάρ, που αφορά στην εξαγορά του 14% της Ζακύνθου, μόνο που το Συμβούλιο Πλημμελειοδικών Αθηνών λέει, ότι όποιος εμπλέκεται με αυτή την αγοραπωλησία πρέπει να διωχθεί άμεσα για ποινικές παραβάσεις του κοινού ποινικού. Βέβαια αυτό «ναυάγησε», οπότε φαίνεται ότι ήταν «ΝΑΥΑΓΙΟ Α.Ε.» και το περιμένουμε την άλλη βδομάδα. Και τι είναι αυτό; Για να σωθεί το πλοίο του ναυαγίου και να συντηρηθεί, φτιάχνετε μία ολόκληρη επιχείρηση, την «ΝΑΥΑΓΙΟ Α.Ε.», που θα διαχειρίζεται την παράκτια ζώνη, η οποία φτάνει μέχρι ψηλά τα βουνά, ίσια πάνω από το ναυάγιο μέχρι να βρει γη, ενώ θα έχει δικαίωμα να απαλλοτριώνει και όλη τη γη που επιθυμεί γύρω της. Βλέπουμε, όμως, ότι αν και διέρχεται 1.500 μέτρα σε ευθεία, θα φτάσει στην έκταση που υποτίθεται είχε ο Εμίρης του Κατάρ.

Στο θέμα των χρονοδιαγραμμάτων για τους στρατηγικούς επενδυτές, δεν υπάρχει κανένα πρόβλημα. Άμεσες εγκρίσεις όλων των αδειοδοτήσεων, άμεσες. Να «κόψουν τον λαιμό» τους, κυριολεκτικά, όμως, οι εργαζόμενοι και κυρώσεις στους εργαζόμενους αν δεν προχωρήσουν.

Να δούμε τι μας φέρατε, πριν από λίγο καιρό για τις κυρώσεις, όταν υπάρχει περιβαλλοντικό «έγκλημα» από αυτούς τους στρατηγικούς -και μη- επενδυτές; Εκεί που μας φέρνετε απλοποίηση και παράκαμψη της όποιας γραφειοκρατίας- έτσι λέτε- όταν είναι για τις κυρώσεις, ας έχουμε λίγη παραπάνω γραφειοκρατία».Η γραφειοκρατία, τελικά, για εσάς, δεν είναι πρόβλημα, είναι «εργαλείο» ιδεολογικής εφαρμογής. Όπου εσείς δεν θέλετε να λειτουργεί το δημόσιο, βάζετε γραφειοκρατία. Ήταν τρεις οι διαδικασίες για την επιβολή προστίμου και τις κάνετε δεκατρείς. Άμεση επιβολή, τρία χρόνια παράταση, ώστε να δώσουμε στους ανθρώπους χρόνο να συμμορφωθούν και βέβαια, ανάλογα με τον τζίρο της επιχείρησης, ανάλογο θα είναι το πρόστιμο και όχι ανάλογο με την παράβαση.

Σε ότι αφορά στις εγκρίσεις, άμεσα και αστραπιαία, πρέπει να γίνει η έγκριση, επτά ημέρες η διαβούλευση. Υλοποιείτε, βέβαια, αυτά που έλεγε ο Κωνσταντίνος Μητσοτάκης, ότι το πρόβλημα στην Ελλάδα είναι τα δάση και η Αρχαιολογία. Αυτά, ακριβώς, διαλύετε. Διαλύετε αυτό το θεσμικό πλαίσιο, προκειμένου, ανεμπόδιστα, να εξυπηρετείτε όποιον θέλετε.

Προφανώς, δεν πρόκειται κανένας να πάει σε οργανωμένους υποδοχείς, είτε είναι βιομηχανία, είτε κάτι άλλο. Διαλύετε την έννοια της χωροταξίας, καθώς όλοι αυτοί θα χτίζουν ξενοδοχεία με διαφορετική κάλυψη, με διαφορετικό ύψος, με διαφορετικούς συντελεστές δόμησης, με διαφορετικές αποστάσεις από τα όρια, σε σχέση με οποιονδήποτε κάτοικο, οποιονδήποτε άλλον. Αλήθεια, οι μικρές επιχειρήσεις που υπάρχουν και οι κάτοικοι που τις μένουν στον τόπο, όταν η παραλία «φεύγει από τα χέρια» τους και πάει στη μεγάλη ξενοδοχειακή μονάδα και οι πελάτες της μικρής τουριστικής επιχείρησης δεν έχουν παραλία για να πάνε, τι θα γίνει, τι θα κάνουν; Θα κλείσουν; Πείτε τα πράγματα με το όνομά τους. Πείτε πόσες θέσεις εργασίας θα χάνονται, πόσες επιχειρήσεις θα κλείνουν από αυτά που φέρνετε. Πείτε τα πράγματα με το όνομά τους.

Όλα αυτά, όμως, θα μείνουν στα χαρτιά. Θα σας πω τα ονόματα που σας τρομάζουν. Στα Άγραφα, πριν από λίγες μέρες ακυρώθηκαν τα δύο εμβληματικά αιολικά σας. Στη Σαμοθράκη, αναγκαστήκατε να ανακοινώσετε, αυτό που απαιτούσαμε και ζητούσαμε τόσο καιρό, την προστασία των περιοχών, χωρίς δρόμους. Είναι, ακόμη, μία ακύρωση, το είπε σε μια ομιλία του ο κ. Μητσοτάκης από το βήμα του ΟΗΕ, όπως έχει πει και χιλιάδες άλλα για νέο χωροταξικό, για απαγόρευση στα αιολικά πάρκα, πάνω από ένα συγκεκριμένο ύψος. Δεν έχει γίνει τίποτα, όμως, από όλα αυτά. Βγήκε και ο κ. Αμυράς, έδωσε μία συνέντευξη στην «ΚΑΘΗΜΕΡΙΝΗ» και μένει να δούμε αν θα γίνει πράξη. Όμως, καταλαβαίνουμε, ότι νιώθετε την «ανάσα» των κινημάτων στον «σβέρκο» σας. Καταλαβαίνουμε, ότι, πλέον, προσπαθείτε να ανασυνταχθείτε, καθώς πλησιάζουν μοιραία οι εκλογές, τελειώνει η τετραετία.

Στα Ζαγοροχώρια και αυτό μας είπατε ότι θα το βάλετε. Περιμένουμε να το δούμε στην πράξη. Λευκά Όρη, Ταΰγετος, Σμόλικας, Όλυμπος και βάλατε και το Χατζή στα βουνά που θα προστατευτούν και λέτε ότι θα συνεχιστεί η προστασία των βουνών, χωρίς δρόμους και με λιγότερη έκταση περιοχών χωρίς δρόμους. Περιμένουμε να το δούμε. Τα κινήματα θα σας κάνουν να κάνετε πολλά ακόμη και τη δύναμή τους τη νιώθετε καθημερινά. Τη νιώθετε στις Σκουριές, την νιώθετε στις εξορύξεις, τη νιώθετε στο Ελληνικό.

Μία πολύ μικρή αναφορά στο Μέρος Γ΄. Η άποψη του ΜέΡΑ25 είναι ότι δημιουργείται ένα νομοθετικό πλαίσιο για την περαιτέρω εμπορευματοποίηση της γνώσης και της παιδείας και ότι αυτό εντάσσεται στο γενικότερο πλάνο της Κυβέρνησης για την παιδεία και τη γνώση, όπου τα αναγνωρίζει μόνο, ως εν δυνάμει εμπορεύματα, αρνούμενη ιδεολογικά να αντιληφθεί, πώς η γνώση αποτελεί ευταξία, «απαλείφοντας» τον πραγματικό τους ρόλο. Είναι προφανές, ότι το ΜέΡΑ25 δεν μπορεί να ψηφίσει ένα τέτοιο νομοσχέδιο, που νομοθετεί τη «λεηλασία» της φύσης. Καλούμε την Κυβέρνηση, έστω και τώρα, να το αποσύρει. Σας προειδοποιούμε, ότι σε κάθε άλλη περίπτωση θα μείνει στα «χαρτιά».

Θα επαναλάβω τις λέξεις. Σκουριές, εξορύξεις, Ελληνικό. Οι τρεις εμβληματικές σας επενδύσεις που έμειναν στα «χαρτιά». Έτσι θα μείνουν και οι επόμενες.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Βεβαίως, εδώ υπάρχει μία μικρή διαφορά, κύριε Αρσένη. Καθημερινά, όλοι μας χρειαζόμαστε ενέργεια, χρειαζόμαστε ρεύμα. Λίγο μένει το κινητό χωρίς σήμα ή μία ώρα κόβεται το ρεύμα και νομίζω ότι αλλάζει η ζωή μας. Πρέπει να κάνουμε και τη θετική προσέγγιση, όχι μόνο την αρνητική το τι δεν θέλουμε. Να πούμε, κάποια στιγμή, και τα κινήματα που λέτε και το τι θέλουμε. Εκτός, αν πρέπει να γυρίσουμε στις λάμπες θυέλλης, γιατί και αυτό είναι μια προσέγγιση.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Κύριε Πρόεδρε, το έχω πει από το βήμα της Βουλής επανειλημμένα. Θέλουμε φωτοβολταϊκά στις ταράτσες και στις στέγες των ανθρώπων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Μιλάτε με εμένα, που εδώ και πολλά χρόνια έχω φωτοβολταϊκά στο σπίτι μου. Ήμουν από τους πρώτους.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Κι εγώ έχω φωτοβολταϊκά στο δικό μου σπίτι. Όμως, η Κυβέρνηση δεν το προωθεί. Εκεί θα έπρεπε να πάνε τα χρήματα του Ταμείου Ανάκαμψης. Θα ήμασταν ένα πρότυπο παγκοσμίως.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Δεν λύνεται το πρόβλημα μόνο με τα φωτοβολταϊκά.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Το 33% της ενέργειας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Πρέπει να συμφωνήσουμε, γιατί κι εγώ είμαι αυτής της άποψης, ότι δεν γίνεται σε εκτάσεις υψηλής παραγωγικότητας -κι ευτυχώς που κρατήθηκε το 1%- να κάνουμε επέκταση. Δεν είναι μόνο τα φωτοβολταϊκά. Δεν φτάνουν τεχνικά.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: 33% της ενέργειας, μαζί με την αποθήκευση, θα μπορούσαμε να είχαμε λύσει μερικώς το πρόβλημα της ενέργειας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Η αποθήκευση είναι ένα ζητούμενο. Δεν ξέρω πώς αποθηκεύεται η ενέργεια.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Θερμική αποθήκευση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Η ενέργεια δεν είναι ότι την κλείνεις σε μία αποθήκη και την τραβάς ότι ώρα θέλεις. Η ενέργεια πρέπει να φύγει. Γι’ αυτό βλέπετε και όλα αυτά τα δίκτυα που γίνονται και εντός Ελλάδος με την κατάργηση κάποιων εργοστασίων, αλλά και σε ευρωπαϊκές χώρες που το ρεύμα πάει κι έρχεται αναγκαστικά.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Αν είχαμε, αυτή τη στιγμή, φωτοβολταϊκά στο σπίτι, κατ’ αρχήν θα ήταν αυτοπαραγωγοί οι άνθρωποι, θα συμπλήρωναν το εισόδημά τους, θα είχαμε μία πραγματική ανάκαμψη, γιατί σκεφτείτε, μαζί με την ενεργειακή εξοικονόμηση πόσα επαγγέλματα θα δραστηριοποιούνταν. Θα είχαμε μία πραγματική ανάκαμψη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Σε αυτό συμφωνώ. Όμως, σας είπα, ότι πριν από δέκα χρόνια και παραπάνω που έβαλα φωτοβολταϊκά στη στέγη, η ευρύτερη περιοχή και οι γείτονές μου δεν το έκαναν. Μάλιστα, κάποιοι ενοχλήθηκαν από την εικόνα των φωτοβολταϊκών σε μένα, γιατί τα βλέπουν. Μην μου το λέτε λοιπόν. Δεν βάζουν.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Αν βάλουν όλοι και κερδίζουν όλοι, δεν θα υπάρχει αυτή η όχληση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τι να κάνουμε τώρα; Με το ζόρι θα πεις στον κόσμο να βάλει φωτοβολταϊκά στη στέγη; Μου λένε πολλοί ότι είναι επικίνδυνο για την υγεία. Καλά λέγονται ως θεωρία, αλλά στην πράξη είναι διαφορετικά τα πράγματα.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25)**: Κύριε Πρόεδρε, αν δίνατε τα χρήματα εκεί, θα βλέπατε πώς θα άλλαζε αυτό. Η ενέργεια που παράγεται από τα φωτοβολταϊκά στην ταράτσα ή στη στέγη καταναλώνεται, κυρίως, στο σπίτι. Έχει μικρές απώλειες δικτύου, πηγαίνει τοπικά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Λεονταρίδης.

**ΘΕΟΦΙΛΟΣ ΛΕΟΝΤΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με το σχέδιο νόμου «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς», επιχειρείται, αφενός η αναμόρφωση του θεσμικού πλαισίου των τεχνοβλαστών, το οποίο διαμορφώθηκε σε συνεργασία με το Υπουργείο Παιδείας και Θρησκευμάτων και αφετέρου, η διευκόλυνση των ιδιωτικών και των στρατηγικών επενδύσεων στη χώρα μας. Έτσι, λοιπόν, το παρόν νομοσχέδιο χωρίζεται σε τρία μέρη.

Στο Α΄ Μέρος, περί στρατηγικών επενδύσεων, οι βασικές τροποποιήσεις στο νομοθετικό πλαίσιο περιλαμβάνουν νέες κατηγορίες στρατηγικών επενδύσεων που προωθούν σύγχρονους τομείς της οικονομίας, τη μείωση των μεγεθών συνολικού προϋπολογισμού για τον χαρακτηρισμό μιας επένδυσης ως στρατηγική, την εισαγωγή κεφαλαιακών κινήτρων, πέραν των φορολογικών σε ειδικές κατηγορίες επενδύσεων, καθώς και ειδικές προβλέψεις για την επιτάχυνση των διαδικασιών αδειοδότησης και ελέγχου υλοποίησης των στρατηγικών επενδύσεων. Η εν λόγω επιτάχυνση επιτυγχάνεται με την ανάθεση σε ιδιωτικούς φορείς τμήματος της αδειοδοτικής διαδικασίας και της παρακολούθησης της υλοποίησης των στρατηγικών επενδύσεων.

Επιπρόσθετα, εισάγονται στο νομοθετικό πλαίσιο των στρατηγικών επενδύσεων νέες χρήσεις γης, προκειμένου νέες οικονομικές δραστηριότητες να επωφεληθούν από το παρεχόμενο στις στρατηγικές επενδύσεις κίνητρο χωροθέτησης και ενισχύονται επενδύσεις της περιοχής απολιγνιτοποίησης.

Οι νέοι τομείς επιχειρηματικής δραστηριότητας που εντάσσονται στις κατηγορίες των στρατηγικών επενδύσεων είναι οι επενδύσεις στην αγροδιατροφή, στην έρευνα και την ανάπτυξη, τη βιοτεχνολογία, την πολιτιστική και δημιουργική βιομηχανία, τη ρομποτική, την τεχνητή νοημοσύνη, τον ιατρικό τουρισμό, τη διαχείριση απορριμμάτων και αποβλήτων, τη διαστημική βιομηχανία, τις μόνιμες εγκαταστάσεις κινηματογραφικών παραγωγών, τα επιχειρηματικά πάρκα και τα σημαντικά έργα κοινού ευρωπαϊκού ενδιαφέροντος. Για τους τομείς αυτούς, αλλά και για εκείνους που, ήδη, εντάσσονταν στην κατηγορία των στρατηγικών επενδύσεων, παρέχονται κίνητρα προσέλκυσης, όπως κίνητρο χωροθέτησης, κίνητρο ταχείας αδειοδότησης, φορολογικά κίνητρα, κεφαλαιακά κίνητρα, όπως επιχορήγηση, επιδότηση leasing, επιδότηση μισθολογικού κόστους, φορολογική κατοικία.

Εισάγεται, επίσης, νέα κατηγορία στρατηγικών επενδύσεων, με τον τίτλο «εμβληματικές επενδύσεις εξαιρετικής σημασίας», οι οποίες υλοποιούνται από διακεκριμένες νομικές οντότητες, συμπεριλαμβανομένων ιδίως, όσων προωθούν την «πράσινη» οικονομία, την καινοτομία, την τεχνολογία και την οικονομία χαμηλού ενεργειακού και περιβαλλοντικού αποτυπώματος. Για τον χαρακτηρισμό ενός επενδυτικού σχεδίου, ως εμβληματική επένδυση εξαιρετικής σημασίας, συστήνεται τριμελής επιτροπή, απαρτιζόμενη από επιστήμονες εγνωσμένου κύρους ποικίλων ειδικοτήτων.

Οι επενδύσεις αυτές, εφόσον επιθυμούν να λάβουν, είτε φορολογικής, είτε κεφαλαιακής μορφής κίνητρα, συνδέονται με τους πόρους του Ταμείου Ανάκαμψης, μέχρι εξάντλησης αυτών και υπό την προϋπόθεση, ότι σύμφωνα με το χρονοδιάγραμμα της επένδυσης, αυτή θα ολοκληρωθεί μέχρι την 31η Δεκεμβρίου του 2025.

Για την ανάπτυξη της «πράσινης» οικονομίας και την προώθηση της ενεργειακής αυτονομίας της χώρας μας, ενθαρρύνονται επενδύσεις σε μονάδες ηλεκτρικής ενέργειας. όπως, πρώτον, τα συστήματα παραγωγής «πράσινου» υδρογόνου, δεύτερον, η εγκατάσταση θαλάσσιων αιολικών ή και πλωτών φωτοβολταϊκών πάρκων, τρίτον, έργα ηλεκτροπαραγωγής από ΑΠΕ και μόνο για τις εμβληματικές επενδύσεις εξαιρετικής σημασίας και έργα συστημάτων αποθήκευσής της.

Σε ότι αφορά στην περιβαλλοντική προστασία, προβλέπεται, ρητώς, η απαγόρευση υλοποίησης στρατηγικών επενδύσεων στις περιοχές του δικτύου «NATURA», οι οποίες έχουν χαρακτηριστεί ως περιοχές ΕΣΧΑΔΑ.

Στο Β΄ Μέρος, οι βασικότερες αλλαγές επικεντρώνονται στην επιτάχυνση και ευελιξία των διαδικασιών αξιολόγησης και ελέγχου των επενδύσεων, στη διεύρυνση των επιχειρηματικών δραστηριοτήτων που δύνανται να ενταχθούν στον αναπτυξιακό νόμο, καθώς και των δικαιούχων των ειδικών κατηγοριών ενισχύσεων και στην εν γένει μείωση της γραφειοκρατίας. Το Γ΄ Μέρος, που αναφέρεται στη δημιουργία πλαισίου για τις εταιρείες τεχνοβλαστούς, αφορά στην απλοποίηση και αποσαφήνιση του πλαισίου λειτουργίας τους. Και όταν λέμε τεχνοβλαστούς, πρακτικά, εννοούμε μία εταιρεία εμπορικού σκοπού, η οποία ιδρύεται από ερευνητές ερευνητικών κέντρων, καθηγητές πανεπιστημίων ή από ερευνητικό ή ακαδημαϊκό προσωπικό κάθε βαθμίδας και έχει σκοπό να αναπτύξει καινοτόμα προϊόντα ή υπηρεσίες, αξιοποιώντας τη γνώση που έχει παραχθεί από τους ίδιους τους ερευνητές στον ερευνητικό οργανισμό τους.

Θα ρωτήσει κάποιος, γιατί η έμφαση στους τεχνοβλαστούς; Σύμφωνα με τα επίσημα στοιχεία, η καινοτομία στη χώρα μας υπολείπεται, σε σχέση με τις δαπάνες που γίνονται για έρευνα και ανάπτυξη. Επιπροσθέτως, ο θεσμός αυτός παρέμεινε μέχρι σήμερα, ημιτελώς, ρυθμισμένος, με ασάφειες, σποραδικές διατάξεις, συχνά αντιφατικές, με αποτέλεσμα το ίδιο το θεσμικό πλαίσιο να αποτελεί, τελικά, εμπόδιο για την ανάπτυξη τους.

Συνεπώς, δεν υπήρχε κοινή αντίληψη, ως προς τι σκοπό έχει και πώς οργανώνεται μία εταιρεία τεχνοβλαστός. Έτσι, για πρώτη φορά, τίθεται ένα πλήρες και ευέλικτο θεσμικό πλαίσιο, που διευκολύνει σημαντικά τη διαδικασία έγκρισης εταιριών τεχνοβλαστών από τα πανεπιστήμια και τους ερευνητικούς οργανισμούς της χώρας.

Πέραν της απλοποίησης του θεσμικού πλαισίου και της διαδικασίας ίδρυσης τεχνοβλαστών, μεταξύ άλλων προβλέπεται ενίσχυση του αναπτυξιακού ρόλου των ερευνητικών οργανισμών, με ευελιξία για την ίδρυση κεφαλαιούχων εταιρειών, δυνατότητα ίδρυσης και συμμετοχής στις εταιρείες τεχνοβλαστών όλων των κατηγοριών διδακτικού και εργαστηριακού προσωπικού, απλοποίηση του θεσμικού πλαισίου και της διαδικασίας ίδρυσης εταιρειών spin off, ενίσχυση του ρόλου των γραφείων μεταφοράς τεχνολογίας ως διακριτών δομών και δυνατότητα ίδρυσης εταιριών τεχνοβλαστών, σε συνεργασία με άλλους ερευνητικούς οργανισμούς.

Αγαπητοί συνάδελφοι, ο σχεδιασμός μιας εθνικής στρατηγικής για τις επενδύσεις, που θέτει σαφείς στόχους, τόσο μεσοπρόθεσμους, όσο και μακροπρόθεσμους, είναι απαραίτητος για την επίτευξη της ανάπτυξης της χώρας.

Στο πλαίσιο αυτό, πέραν όλων όσων περιγράφει το νομοσχέδιο, δίνεται έμφαση στους ιδιαίτερους τομείς, στους οποίους η χώρα έχει συγκριτικό πλεονέκτημα, όπως ο τουρισμός, η ναυτιλία και η αγροτική παραγωγή, οι ανανεώσιμες πηγές ενέργειας, το εξαγωγικό εμπόριο και στις επιμέρους δράσεις που πρέπει να αναληφθούν για την προσέλκυση επιχειρήσεων.

Η Κυβέρνησή μας προωθεί τις γρήγορες και διαφανείς διαδικασίες σε κάθε επαφή του επιχειρηματία με το κράτος. Παραδείγματος χάρη, σύντμηση χρόνου αδειοδότησης, γρήγορες δίκες, στήριξη της ρευστότητας των επιχειρήσεων και διευκόλυνση του επιχειρείν, μέσα από χαμηλότερους φορολογικούς συντελεστές και μέσα από ένα σταθερό φορολογικό σύστημα.

Η Κυβέρνησή μας προωθεί τις γρήγορες και διαφανείς διαδικασίες σε κάθε επαφή του επιχειρηματία με το κράτος. Παραδείγματος χάρη, σύντμηση χρόνου αδειοδότησης, γρήγορες δίκες, στήριξη της ρευστότητας των επιχειρήσεων και διευκόλυνση του επιχειρείν, μέσα από χαμηλότερους φορολογικούς συντελεστές και μέσα από ένα σταθερό φορολογικό σύστημα.

Αυτό, όμως, που έχει ακόμη περισσότερο σημασία για τη χώρα, είναι η αποκέντρωση των επενδύσεων στις ακριτικές περιοχές, με βασικό «δίχτυ» την ανεργία, που θα της δώσει πνοή ανάπτυξης, με επιπλέον κίνητρα για τη μείωση της ανεργίας.

Σας ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής**): Τον λόγο έχει, ο κ. Συρίγος.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Θα αναφερθώ στο Γ΄ Μέρος του νομοσχεδίου, σε σχέση με τους τεχνοβλαστούς. Καταρχάς, θα ήθελα να ευχαριστήσω θερμά τον κ. Χρίστο Δήμα και όλο το επιτελείο του για τη στενότατη συνεργασία που είχαμε, το χρονικό διάστημα που δουλέψαμε πάνω σε αυτό το τμήμα του νομοσχεδίου.

Θα αναφερθώ, επιγραμματικά, στα βασικά σημεία, τα οποία αλλάζει το νομοσχέδιο, γιατί αυτό είναι σημαντικό να γνωρίζουμε.

Το πρώτο που θεωρώ, εξαιρετικά, βασικό είναι, ότι, πλέον, έχουμε ολιγομελές όργανο που είναι αρμόδιο, για να αποφασίσει για την ίδρυση του τεχνοβλαστού. Μέχρι τώρα τι είχαμε; Είχαμε ως αρμόδιο όργανο τη Σύγκλητο. Ένα θα σας πω. Η Σύγκλητος του Αριστοτελείου Πανεπιστημίου αποτελείται από 67 άτομα. Σκεφθείτε αυτά τα 67 άτομα να συνεδριάσουν μαζί και να αποφασίσουν, κατά πλειοψηφία, μία φορά τον μήνα για δεκάδες θέματα. Αυτό ήταν αδύνατον να γίνει. Με τον νέο νόμο αποφασίζει το ολιγομελές και πιο ευέλικτο Πρυτανικό Συμβούλιο που αποτελείται από πέντε άτομα, το οποίο μπορεί να συνεδριάσει, ανά πάσα στιγμή, και με τον τρόπο αυτό να λάβει γρήγορα και εύκολα απόφαση.

Δεύτερο σημείο του νομοσχεδίου που αλλάζει, είναι ότι θεσπίζεται χρονικό όριο για τη λήψη απόφασης για την ίδρυση του τεχνοβλαστού. Τι συνέβαινε μέχρι σήμερα; Δεν υπάρχει χρονικό όριο, μέσα στο οποίο ο ερευνητικός οργανισμός, είτε το πανεπιστήμιο, είτε το κέντρο έρευνας, να απαντήσει στο αίτημα των ερευνητών για ίδρυση τεχνοβλαστού. Μπορεί να το «τρενάρει» όσο θέλει. Και για να πούμε την αλήθεια, αυτό σε συνδυασμό με την παραπομπή σε ένα πολυμελές όργανο, όπως είναι η Σύγκλητος, οδηγούσε στο να μην λαμβάνονται ποτέ αποφάσεις.

Με τον νέο νόμο η απόφαση, περί ιδρύσεως εταιρείας τεχνοβλαστού εκδίδεται το αργότερο, εντός τεσσάρων μηνών από την υποβολή της αιτήσεως, άλλως, θεωρείται ότι η αίτηση έχει εγκριθεί, εφόσον υπάρχει θετική εισήγηση από το αρμόδιο όργανο. Αυτό σημαίνει, ότι το χρονικό όριο των τεσσάρων μηνών φέρνει πολύ κοντά τους ερευνητές στη λήψη αποφάσεως για την εκμετάλλευση της ευρεσιτεχνίας τους, για την εμπορική εκμετάλλευση της ευρεσιτεχνίας τους και έτσι τους δίνει δυνατότητα να κρατούν «ζωντανό» το ενδιαφέρον τους. Ξέρετε, όταν κάνεις μια ευρεσιτεχνία και μπορέσεις να την ολοκληρώσεις ύστερα από δύο, τρία, τέσσερα χρόνια χάνεις και το ενδιαφέρον σου γι’ αυτή.

Τρίτο σημείο, διευρύνεται ο κύκλος των προσώπων που μπορούν να συμμετέχουν σε εταιρείες τεχνοβλαστούς. Τι συμβαίνει με την ισχύουσα νομοθεσία; Μόνο τα μέλη ΔΕΠ, τα οποία έχουν κλείσει τριετή θητεία στο πανεπιστήμιο, καθώς και οι ερευνητές των ερευνητικών κέντρων μπορούν να συμμετέχουν. Με τον νέο νόμο καταργείται το προαπαιτούμενο της τριετίας από τον διορισμό και επιπλέον, δεν περιοριζόμαστε μόνο στα μέλη ΔΕΠ, αλλά περιλαμβάνουμε όποιους συμμετείχαν στη δημιουργία γνώσης. Αυτοί μπορεί να είναι μέλη ΔΕΠ, αφυπηρετήσαντα μέλη ΔΕΠ, ΕΔΙΠ, ΕΕΠ, ΕΤΕΠ -είναι οι τρεις κατηγορίες ερευνητικού προσωπικού- επισκέπτες καθηγητές, ακαδημαϊκοί υπότροφοι, μεταδιδακτορικοί ερευνητές, το πρόσθετο ερευνητικό προσωπικό, ο οποιοσδήποτε συμμετείχε στην έρευνα. Με αυτό τον τρόπο, αναγνωρίζεται με, απολύτως, δημοκρατικό τρόπο η προσφορά όλων των ερευνητών που συμμετείχαν στην επίτευξη των αποτελεσμάτων της έρευνας.

Τέταρτο σημείο, το αίτημα για την ίδρυση εταιρείας τεχνοβλαστού μπορεί να απορριφθεί μόνο για συγκεκριμένους λόγους. Τι συμβαίνει με την παρούσα νομοθεσία; Μπορεί να απορριφθεί, χωρίς καμία αιτιολόγηση. Αυτό σήμαινε, ότι μπορούσε κάποιος να νιώσει την αυθαιρεσία της εξουσίας στην προκειμένη περίπτωση, η οποία, ανά πάσα στιγμή, θα μπορούσε να του πει, ότι «εγώ δεν δέχομαι γιατί έτσι;» Τώρα με τον νέο νόμο η απόρριψη του αιτήματος πρέπει να είναι, ρητώς, αιτιολογημένη.

Επόμενο σημείο είναι, ότι θεσπίζεται χρονικό όριο για την ίδρυση τεχνοβλαστού από τους ερευνητές. Σας είπα προηγουμένως, ότι υπήρχε το πρόβλημα με τις εταιρίες τεχνοβλαστούς, που δεν ενέκριναν το αίτημά τους σε σύντομο χρονικό διάστημα και μπορούσαν να περάσουν τρία, τέσσερα, πέντε χρόνια. Αυτή είναι η ανάποδη πλευρά. Είναι οι ερευνητές, οι οποίοι παίρνουν την έγκριση για εταιρεία τεχνοβλαστό. Με την παρούσα κατάσταση, δεν υπήρχε χρονικό όριο, εντός του οποίου έπρεπε να ορίσουν την εταιρεία τεχνοβλαστό. Με τον νέο νόμο θεσπίζεται προθεσμία έξι μηνών από την έκδοση της αποφάσεως, με την οποία εγκρίθηκε η εταιρεία τεχνοβλαστός, μέσα στην οποία οι ερευνητές θα πρέπει να ιδρύσουν την εταιρεία. Έτσι έχουμε γρήγορη διοχέτευση του αποτελέσματος της έρευνας στο κοινωνικό σύνολο.

Έκτο σημείο καινοτομίας. Θεσμοθετείται η ίδρυση κοινού τεχνοβλαστού με τη συμμετοχή ερευνητών, προερχόμενων από διαφορετικούς ερευνητικούς φορείς. Τι συμβαίνει με την έως τώρα ισχύουσα νομοθεσία;

Δεν υπήρχε καμία πρόβλεψη. Έτσι, πάρα πολλές φορές, ματαιωνόταν η συνεργασία, μεταξύ ερευνητών πολλών οργανισμών, γιατί πώς θα συνεργαστούν οι οργανισμοί, πώς θα συνεργαστούν οι ερευνητές μεταξύ τους; Τώρα θεσπίζουμε τη δυνατότητα δημιουργίας κοινού τεχνοβλαστού από ερευνητές διαφορετικών ερευνητικών φορέων, πανεπιστημίων ή ερευνητικών ιδρυμάτων.

Έβδομο σημείο είναι η συμμετοχή ερευνητών σε τεχνοβλαστούς και στα όργανα διοικήσεως και η συνεκτίμηση στην εξέλιξη του ερευνητή. Είναι ένα θέμα, το οποίο ετέθη, επανειλημμένως, από τους Αγορητές της Αντιπολιτεύσεως. Τι συμβαίνει σήμερα; Σήμερα, η συμμετοχή του ερευνητή στον τεχνοβλαστό δεν έπαιζε κανέναν ρόλο, δεν μπορούσε να συμμετέχει στα όργανα διοικήσεως. Αν έμπαινε στα όργανα διοικήσεως δε, δεν μπορούσε να εξελιχθεί. Αυτό αντικειμενικά είναι αντικίνητρο για την ίδρυση τεχνοβλαστών. Κάποιος που έχει βρει μία ευρεσιτεχνία, δεν ξέρει αν θα «περπατήσει» ή όχι. Εκείνο που είναι σίγουρο, είναι η θέση που έχει μέσα στο πανεπιστήμιο. Όταν, λοιπόν, βρει την ευρεσιτεχνία και πρέπει να επιλέξει, μεταξύ εξελίξεως στο πανεπιστήμιο ή αναπτύξεως της ευρεσιτεχνίας μέσα στον τεχνοβλαστό, συνήθως, επέλεγε το πρώτο. Τώρα, του δίνεις τη δυνατότητα να μπορεί και να εξελιχθεί, βασιζόμενος και στα αποτελέσματα της ευρεσιτεχνίας, ειδικώς δε στα πολυτεχνεία, οι ευρεσιτεχνίες αυτές είναι, συνήθως, εντελώς, πρωτοποριακές και αντιμετωπίζονται πολύ ευνοϊκά από τη διεθνή επιστημονική κοινότητα. Επομένως, δεν θα μένει πλέον ο ερευνητής «κλεισμένος στο καβούκι» του και δεν θα τολμάει να βγει παραπέρα. Μπορεί να μπει και να συμμετέχει στα όργανα διοικήσεως.

Όγδοο θέμα, εξαιρετικά, σημαντικό είναι, ότι ρυθμίζονται τα δικαιώματα διανοητικής ιδιοκτησίας. Τι συνέβαινε ως τώρα; Δεν υπήρχε ειδική ρύθμιση, έτσι δεν ξέραμε ποιος είναι δικαιούχος των δικαιωμάτων διανοητικής ιδιοκτησίας από την έρευνα που διεξάγεται μέσα στους ερευνητικούς οργανισμούς. Αυτό δημιουργούσε ασάφεια και κατ’ επέκταση, ανασφάλεια, όταν ερχόταν η ώρα της εκμεταλλεύσεως, ως προς το ποιος είναι ο δικαιούχος.

Με τον νέο νόμο, εκχωρείται στους ερευνητικούς οργανισμούς η αποκλειστική αρμοδιότητα να ρυθμίσει ο κάθε οργανισμός με δικό του εσωτερικό κανονισμό όλα τα θέματα ιδιοκτησίας των δικαιωμάτων διανοητικής ιδιοκτησίας και των αποτελεσμάτων της έρευνας.

Ένατο πρωτοποριακό σημείο, είναι ότι υπάρχει δυνατότητα συνάψεως συμβάσεως τεχνοβλαστού, μεταξύ του ερευνητικού οργανισμού και των ερευνητών εταίρων. Τι συνέβαινε μέχρι τώρα; Ως τώρα, δεν υπήρχε καμία, απολύτως, πρόβλεψη, με αποτέλεσμα να υπάρχει ασάφεια, ως προς το τι δικαιούται να εκμεταλλευτεί ο τεχνοβλαστός και ποια αντικείμενα μπορεί να εκχωρήσει προς εκμετάλλευση. Αντιστοίχως, υπήρχε πρόβλημα, ως προς την κοινή χρήση εγκαταστάσεων του οργανισμού. Πολλές φορές, χρειαζόταν μία ευρεσιτεχνία να εξελιχθεί. Πώς θα μπορούσε να εξελιχθεί μέσα στις εγκαταστάσεις του οργανισμού; Στην ουσία, ματαιωνόταν η αξιοποίηση των αποτελεσμάτων. Τι προβλέπεται τώρα; Θεσπίζεται η σύναψη συμβάσεως τεχνοβλαστού, μεταξύ του οργανισμού και των ερευνητών του, με την οποία ρυθμίζονται, λεπτομερώς, όλα τα θέματα λειτουργίας του τεχνοβλαστού και των σχέσεών του με τον οργανισμό και μπορεί να ενοικιαστούν οι χώροι, έναντι οικονομικού ανταλλάγματος, να εκμισθωθούν εγκαταστάσεις, να δοθεί επιστημονικός εξοπλισμός. Όλα αυτά είναι πάντοτε προς όφελος του οργανισμού, δηλαδή, κατ’ επέκταση, προς όφελος του δημοσίου.

Οι όροι χρήσεως του λογοτύπου και των σημάτων του οργανισμού είναι, εξαιρετικά, βασικό. Πριν από μερικές μέρες, με επισκέφθηκε μία ομάδα φοιτητών, οι οποίοι βραβεύτηκαν στο εξωτερικό, έχοντας εφεύρει ένα σνακ, μία μπάρα δημητριακών, η οποία είναι αλμυρή, ενώ, συνήθως, είναι γλυκές αυτές που τρώμε, η οποία χρησιμοποιεί ως βάση της την ελληνική σαλάτα. Το να μπορέσεις να χρησιμοποιήσεις το λογότυπο του Μετσόβιου Πολυτεχνείου για κάτι τέτοιο είναι, εξαιρετικά, σημαντικό για τον οργανισμό. Όλα αυτά καθιερώνονται και σε κάθε περίπτωση, ορίζεται ένα όριο κατώτατης αμοιβής, εκ του νόμου υπέρ του οργανισμού, που είναι στο 1%.

Συμπερασματικά, ο νέος νόμος ρυθμίζει σε ενιαίο κείμενο όλα τα θέματα που σήμερα ρυθμίζονταν, είτε ελλιπώς, είτε αποσπασματικά, ή δεν ρυθμίζονταν εντελώς, σε πέντε διαφορετικά νομοθετικά κείμενα και θέτει τις βασικές προϋποθέσεις για την αποτελεσματική και αποδοτική αξιοποίηση των αποτελεσμάτων της έρευνας στα ερευνητικά κέντρα και στα πανεπιστήμια.

Ευχαριστώ πάρα πολύ, κύριε Πρόεδρε, κυρίες και κύριοι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Υπουργός.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, συζητάμε το νομοσχέδιο περί στρατηγικών επενδύσεων, επιτάχυνση της διαδικασίας στις στρατηγικές και ιδιωτικές επενδύσεις και τους τεχνοβλαστούς. Θεωρώ, ότι έγινε μία διεξοδική συζήτηση σε πολύ καλό επίπεδο και αναδείχθηκαν πολύ σημαντικά θέματα, που θα προσπαθήσω, αφού τα ομαδοποιήσω, να απαντήσω στα περισσότερα από αυτά.

Όμως, νομίζω, ότι μέσα από τη συζήτηση προέκυψαν πολιτικά ζητήματα, όπου χαρακτηρίζουν ιδεολογικά έναν χώρο και τεχνικά ζητήματα που, κατ’ ουσία, αναζητούν τη λύση τους. Ακούγοντας τα Κόμματα της Αντιπολίτευσης, κυρίως, τον ΣΥΡΙΖΑ και το ΚΙΝ.ΑΛ., που έχουν κυβερνήσει αυτόν τον τόπο, δυσκολεύομαι να κατανοήσω, εάν, πραγματικά, έδωσαν βάση στην ουσία του νομοσχεδίου, στην πολιτική διάσταση του νομοσχεδίου, ή αν, τελικά έπρεπε να τοποθετηθούν σε πολλά σημαντικά σημεία, εναντίον του νομοσχεδίου, απλά και μόνο για να γίνεται η συζήτηση. Θα σας αναλύσω γιατί μιλώ με αυτόν τον τρόπο.

Καταρχάς, γνωρίζετε πολύ καλά, ότι με την αναθεώρηση της ανάπτυξης στην Πατρίδα μας, από το 3,6% έχουμε πάει στο 6,9%, ενώ αναμένουμε τη συζήτηση για τον Προϋπολογισμό, όπου θα συζητηθούν πολλά και σημαντικά ζητήματα. Κατά τη διάρκεια της κρίσης, περίπου, 43,3 δισεκατομμύρια μοιράστηκαν στην οικονομία, έτσι ώστε να στηριχθούν η απασχόληση και οι επιχειρήσεις μέσα σε μία δύσκολη εποχή. Σαφώς, αυτό δημιούργησε έλλειμμα, πρωτογενώς, στον Προϋπολογισμό, κάτι το οποίο καλούμαστε να καλύψουμε μέσα από τις επενδύσεις. Αυτός είναι ο μόνος τρόπος να καλυφθεί το έλλειμμα, μέσα από τις επενδύσεις και αυτός ο μόνος τρόπος να μπορέσουμε να μοιράσουμε μέρισμα της ανάπτυξης στους οικονομικά ευάλωτους συμπολίτες μας και, κυρίως, να στηρίξουμε όλα τα κοινωνικά προγράμματα που θα «τρέξουν» τα επόμενα χρόνια.

Το λέω αυτό, γιατί ομαδοποιώντας όλη αυτή τη συζήτηση, είδα, ότι, κυρίως, αναπτύχθηκαν επιχειρήματα για το νομοσχέδιο, γύρω από την αναπτυξιακή στρατηγική και τους στόχους της βιώσιμης ανάπτυξης. Αναφέρθηκε πολύ και με μεγάλη προσοχή ο κ. Φάμελλος, αλλά και ο κ. Αρσένης και ο κ. Βιλιάρδος, σχετικά με την περιβαλλοντική ευαισθησία και αν αυτό το νομοσχέδιο δίνει θέσεις εργασίας στην οικονομία.

Ξεκίνησα την ομιλία μου με αυτόν τον τρόπο, δηλαδή, για το αν, πραγματικά, διαβάσατε τη πολιτική διάσταση του νομοσχεδίου, γιατί φαίνεται, ότι σας έχει ξεφύγει κάτι πολύ σημαντικό και θα το απαντήσω. Προφανώς, δεν έχετε διαβάσει τη στρατηγική της Κυβέρνησης, όπως προκύπτει από το Σχέδιο «Πισσαρίδη», με το σχέδιο ανάπτυξης της ελληνικής οικονομίας, ή δεν έχετε διαβάσει το μεγάλο σχέδιο του Ταμείου Ανάκαμψης, με τους βασικούς «πυλώνες» στήριξης της ελληνικής οικονομίας.

Να σας θυμίσω, ότι στο Σχέδιο Ανάκαμψης οι βασικοί «πυλώνες» στήριξης της ελληνικής οικονομίας, είναι η «πράσινη» ψηφιακή μετάβαση, η κατάρτιση, οι ιδιωτικές επενδύσεις, η ανάπτυξη μέσω των συγχωνεύσεων και η ενίσχυση του ανταγωνισμού.

Θα ήθελα, ειλικρινά, για τη συζήτηση, επειδή απαντώ στο πρώτο κομμάτι, αν αυτό εντάσσεται, ομαδοποιώντας τις τοποθετήσεις σας, στην αναπτυξιακή στρατηγική και στους στόχους της βιώσιμης ανάπτυξης. Διαβάζοντας το νομοσχέδιο, μπορείτε να μου απαντήσετε- ρητορική είναι η φράση μου- αν η αγροδιατροφή, η έρευνα, η καινοτομία, η βιοτεχνολογία, η πολιτιστική και δημιουργική βιομηχανία, η ρομποτική, η τεχνητή νοημοσύνη, ο ιατρικός τουρισμός, η διαχείριση των απορριμμάτων και των αποβλήτων, δηλαδή, οι ευρωπαϊκές «αλυσίδες» αξίας, διότι θεωρώ, ότι τα κόμματα εδώ είναι ευρωπαϊκά και πιστεύουν στην Ευρώπη, θέλω, λοιπόν, να μου απαντήσετε, ρητορικά και πάλι, αν πιστεύετε ή όχι σε αυτές τις «αλυσίδες» αξίας.

Οι «αλυσίδες» αξίας είναι ή μικροηλεκτρονική, η υψηλής απόδοσης ηλεκτρονική, οι μπαταρίες, η αποθήκευση ενέργειας, συνδεδεμένα και αυτόνομα οχήματα, η ασφάλεια του διαδικτύου που χρησιμοποιούμε καθημερινά, η υγεία, η βιομηχανία χαμηλού άνθρακα, το υδρογόνο και το διαδίκτυο των πραγμάτων. Μα, αυτό είναι το νομοσχέδιο. Το νομοσχέδιο αυτό συμπεριλαμβάνει, κατ’ ουσία, και δίνει ιδιαίτερη έμφαση σε αυτούς, ακριβώς, τους κλάδους που είναι ο βασικός «πυλώνας» στρατηγικής της Πολιτείας και της Κυβέρνησης, όπως αναδείχθηκε από το Σχέδιο Πισσαρίδη, αλλά και από το Ταμείο Ανάκαμψης.

Αν πιστεύουμε, πραγματικά, στην Ευρώπη, θα πιστεύουμε και στις αρχές της Ευρώπης, στις αξίες της Ευρώπης και στη στόχευση της Ευρώπης. Αυτά που σας διάβασα, σχετικά με τα σημαντικά έργα ευρωπαϊκού ενδιαφέροντος, τα λεγόμενα EPCI ή τις «αλυσίδες» αξίας, τα Value Chains, θέλω να μου πείτε, αν δεν αποτελούν προτεραιότητα και δεν πρέπει να αποτελούν προτεραιότητα για την Πατρίδα μας.

Νομίζω, ότι αυτό απαντά στο άρθρο 2, γιατί αυτό το οποίο κάνουμε σε αυτό το άρθρο, πέραν αυτών που σας ανέφερα, είναι, ότι θέλουμε να στηρίξουμε τις επιχειρήσεις, για να μην φεύγουν, κύριε Αρσένη. Εσείς, φαίνεται, ότι φοβάστε τις επιχειρήσεις, αλλά εμείς δεν θέλουμε να φεύγουν, έτσι όπως είπατε εσείς. Και το Ελληνικό είναι μία πραγματικότητα και εκτελείται, είναι ένα έργο «ζωντανό», πλέον, που το φέραμε μπροστά και ολοκληρώσαμε όλες τις εκκρεμότητες, για να λειτουργήσει.

Αυτό, λοιπόν, που δημιουργούμε, είναι, ακριβώς, ένα περιβάλλον φιλικό, έτσι ώστε να μπορέσουν οι στρατηγικές επενδύσεις να μην φύγουν από την Πατρίδα μας. Τι κάνουμε; Μειώνουμε, κατά, περίπου, 20% το υψηλότερο κόστος ενός επιχειρηματικού σχεδίου μιας επένδυσης, για να συμπεριληφθεί εντός των στρατηγικών επενδύσεων. Αυτό κάνουμε. Οι θέσεις εργασίας είναι εκεί, στις οποίες θα αναφερθώ, αλλά, κυρίως, θα ήθελα να σας διαβάσω, τι έχουμε συμπεριλάβει, που δεν τα διαβάσατε αυτά.

Σε ότι έχει σχέση με τις εμβληματικές επενδύσεις, είναι πολύ σημαντικό να κατανοήσετε, τι σημαίνει στήριξη από το Ταμείο Ανάκαμψης. Ο τρόπος κατασκευής τους πρέπει να συμμορφώνεται με ζήτηση πρωτογενούς ενέργειας που είναι, τουλάχιστον, 20% χαμηλότερη από την απαίτηση της αρχής μιας Zero Energy Building, σχεδόν, δηλαδή, μηδενικής ενέργειας κτιρίου, οι επενδύσεις στην ηλεκτροκίνηση θα είναι σύμφωνες με την Οδηγία 2018/ 2001, που θα αφορούν εναλλακτικά καύσιμα για τις μεταφορές, τα επενδυτικά σχέδια της κατηγορίας θα πρέπει να συμμορφώνονται με την τεχνική καθοδήγηση, σχετικά με την εφαρμογή της αρχής μη πρόκλησης σημαντικής βλάβης στο πλαίσιο του Κανονισμού για τη θέσπιση του Μηχανισμού Ανάκαμψης και Ανθεκτικότητας.

Αυτό, ακριβώς, περιλαμβάνει το νομοσχέδιο. Όλο αυτό το εθνικό και ευρωπαϊκό όραμα που θέλουμε, να φέρουμε στην Πατρίδα μας και όλες αυτές τις στρατηγικές επενδύσεις που θέλουμε να ξεκινήσουν, για να δώσουν μεγαλύτερη εξειδίκευση, θέσεις εργασίας που να αντιστοιχούν με την επιστημοσύνη και τη μόρφωση των νέων της Πατρίδας μας, ή να δώσουμε την ευκαιρία σε αυτούς που έφυγαν στο εξωτερικό -που το βλέπουμε, ότι συμβαίνει, αυτή τη στιγμή, με τις στρατηγικές επενδύσεις, όπως είναι η Pfizer. Ξέρετε τι σημαίνει από τα πεντακόσια άτομα, τα εκατό άτομα να επιστρέφουν στην Πατρίδα τους από τη Γερμανία, από τη Γαλλία, από την Ολλανδία; Αυτό είναι οι στρατηγικές επενδύσεις. Είναι η επιστροφή των συμπολιτών μας, που έφυγαν, εν μέσω της κρίσης. Εμείς θέλουμε οι στρατηγικές επενδύσεις να μείνουν εδώ, γι’ αυτό στηρίζουμε και δίνουμε ταχεία αδειοδότηση, γι’ αυτό και χαμηλώνουμε το ανώτατο όριο, για να μπορέσουν περισσότερες στρατηγικές επενδύσεις, να μπουν μέσα στο καθεστώς ταχείας αδειοδότησης, γιατί η ταχεία αδειοδότηση απλοποιεί και επιταχύνει διαδικασίες.

Σε ότι αφορά στις θέσεις εργασίας, πείτε μου μέσα στο νομοσχέδιο που ακυρώνουμε τις θέσεις εργασίας. Αντίθετα, οι θέσεις εργασίας και οι απαιτούμενες θέσεις εργασίας, σε συνδυασμό με το ύψος της επένδυσης, αποτελούν ένα από τα σημαντικά κριτήρια, για να συμπεριληφθούν οι επενδύσεις αυτές στον νόμο περί στρατηγικών επενδύσεων.

Πηγαίνοντας στις ανησυχίες σας για την περιβαλλοντική αδειοδότηση. Μέσα σε αυτό το νομοσχέδιο πού αφαιρούμε το δικαίωμα της Πολιτείας, ή τη δυνατότητα, ή την υποχρέωση να εκδίδονται προεδρικά διατάγματα; Πιστεύουμε ή δεν πιστεύουμε στο Συμβούλιο της Επικρατείας για την έκδοση των προεδρικών διαταγμάτων;

Αναφερόμενος στα έργα ΑΠΕ, που εξακολουθούν να αδειοδοτούνται από τις υπηρεσίες του Υπουργείου Περιβάλλοντος και Ενέργειας και υποχρεούνται να λαμβάνουν τις απαιτούμενες άδειες, αναφέρω, ότι εμείς πήγαμε ένα βήμα παρακάτω και κανείς δεν το είπε από την Αντιπολίτευση. Το είπε ο κ. Ταραντίλης, ότι «διατυπώνεται σαφής απαγόρευση μη υλοποίησης στρατηγικών επενδύσεων σε περιοχές δικτύου Natura, που έχουν χαρακτηριστεί ως απολύτου προστασίας και στις ζώνες απόλυτης προστασίας, ώστε να μην υπάρχουν περιθώρια παρερμηνείας».

Και δεν είναι μόνο αυτή η διάταξη που περιλαμβάνουμε μέσα για την προστασία του περιβάλλοντος. Θα το δείτε και πιο κάτω στον αιγιαλό τι αφαιρέσαμε, αλλά κανείς δεν αναφέρθηκε από την Αντιπολίτευση σε αυτά.

Σχετικά με το άρθρο 4, όπου αναζητούνται πολεοδομικά και οι παρεκκλίσεις εντός εγκεκριμένων σχεδίων. Οι παρεκκλίσεις καθορίζονται με προεδρικά διατάγματα, που εκδίδονται με πρόταση του Υπουργού Περιβάλλοντος και Ενέργειας, μετά από γνώμη του Κεντρικού Συμβουλίου Πολεοδομικών Θεμάτων και Αμφισβητήσεων, του ΚΕΣΥΠΟΘΑ, και ύστερα από εκπόνηση μελέτης ειδικού πολεοδομικού σχεδίου. Είναι προφανές, ότι δεν χωρά καμία αυθαιρεσία στη διαδικασία αυτή, αφού θα πρέπει να συμφωνήσει το ΚΕΣΥΠΟΘΑ, και να γίνει δεκτό το προεδρικό διάταγμα από το Συμβούλιο της Επικρατείας. Που είναι οι φόβοι σας; Που βρίσκονται; Τα ειδικά πολεοδομικά σχέδια είναι «εργαλεία» πολεοδομικού σχεδιασμού πρώτου επιπέδου και διαθέτουν υψηλό βαθμό σχεδιασμού. Μα, δεν αλλάξαμε κάτι, μα δεν ξεφύγαμε από τη διαδικασία.

Και για να συνεχίσω, γιατί εναρμονίζεται, πλήρως, το άρθρο με τον ν.4447/2016, για πάμε και στον αιγιαλό. Επαναλαμβάνουμε τη ρύθμιση του ν.3894 για την παραχώρηση χρήσης αιγιαλού, μετά από έκδοση προεδρικού διατάγματος ΕΣΧΑΣΕ, ρύθμιση που δεν είχε περάσει από την προηγούμενη Κυβέρνηση και δίνουμε τη δυνατότητα παραχώρησης του αιγιαλού και παραλίας σε στρατηγικούς επενδυτές και μετά από έκδοση προεδρικού διατάγματος ειδικού πολεοδομικού σχεδίου. Σαφώς, και προεδρικό διάταγμα σημαίνει έγκριση από το Συμβούλιο της Επικρατείας.

Όμως, τι κάναμε εδώ, που το ξεχάσατε στη ρητορική σας; Αφαιρέσαμε τη διάταξη του ν.3894/2010, κύριε Κατρίνη, που απαγόρευε τη χρήση από τρίτους πολίτες της χρήσης αιγιαλού και παραλίας, όταν αυτές οι εκτάσεις είχαν δοθεί σε στρατηγικούς επενδυτές, εάν οι τρίτοι παρεμπόδιζαν την εκπλήρωση του σκοπού, για τον οποίο έγινε η παραχώρηση. Αφαιρέσαμε, λοιπόν, αυτό το κομμάτι, γιατί υπήρχε διάταξη που απαγόρευε τη χρήση από πολίτες, εφόσον αυτό συμπεριλαμβανόταν μέσα στο στρατηγικό σχέδιο μιας στρατηγικής επένδυσης. Επομένως, μία διάταξη αφαιρέθηκε προς όφελος της κοινωνίας.

Σχετικά με το άρθρο 9, αυτό ρυθμίζει την παροχή του κινήτρου της ταχείας αδειοδότησης στρατηγικών επενδύσεων και χρησιμοποιεί το Μητρώο Πιστοποιημένων Αξιολογητών του Υπουργείου Περιβάλλοντος και Ενέργειας, ένα Μητρώο που θα επιταχύνει την περιβαλλοντική διαδικασία. Πιστοποιημένοι περιβαλλοντικοί αξιολογητές.

Το άρθρο 10, εισάγει την παροχή κεφαλαιακών κινήτρων, με τη μορφή επιχορήγησης και επιδότησης στις λεγόμενες εμβληματικές επενδύσεις. Τι είναι οι εμβληματικές επενδύσεις; Είναι αυτές οι επενδύσεις που θέλουμε να φέρουμε στη χώρα, υψηλού κύρους, υψηλής έρευνας και καινοτομίας. Το μόνο που θα κάνουν είναι να δώσουν εξειδικευμένη κατάρτιση και θέσεις εργασίας, όπως συμβαίνει αυτή τη στιγμή. Μόνο που εδώ ερχόμαστε, μέσω του Ταμείου Ανάκαμψης να στηρίξουμε, έτι περαιτέρω, την ύπαρξή τους και τη λειτουργία τους. Νομίζω ότι αυτό έχει μεγάλη σημασία να το δούμε, σε συνδυασμό με τις Περιφέρειες και τον νέο χάρτη περιφερειακών ενισχύσεων και τη στήριξη που θα δοθεί στις Περιφέρειες και στις περιοχές απολιγνιτοποίησης, δηλαδή, στη Δυτική Μακεδονία, τη Μεγαλόπολη και τους πέριξ Δήμους.

Και το τελευταίο που θα ήθελα να αναφέρω, είναι το ποιος είναι αρμόδιος να κρίνει, εάν μια επένδυση είναι στρατηγική ή μία επένδυση είναι εμβληματική. Μα, δεν είναι η τριμελής επιτροπή. Η τριμελής επιτροπή εισηγείται. Αυτή που είναι αρμόδια, είναι η Διυπουργική Επιτροπή Στρατηγικών Επενδύσεων. Εδώ έχουμε απλή εισήγηση. Δεν κρίνει, αν είναι στρατηγική. Εισηγείται, αν είναι ή δεν είναι, και την απόφαση τη λαμβάνει το κυβερνητικό όργανο. Επομένως και εδώ, ίσως, σας διέφυγε η λεπτομέρεια.

Το άρθρο 18, ρυθμίζει τη διαδικασία παρακολούθησης υλοποίησης στρατηγικών επενδύσεων, κάτι το οποίο έλειπε και επειδή, πλέον, οι στρατηγικές επενδύσεις απαιτούν παρακολούθηση των μακροχρόνιων υποχρεώσεων, εδώ συμπεριλαμβάνουμε έναν μηχανισμό, έτσι ώστε να μπορούμε να παρακολουθούμε, ότι τηρούνται οι όροι.

Βεβαίως, δίνουμε τη δυνατότητα σε νέες έννοιες, που δεν υπήρχαν μέσα στην τεχνική νομολογία μας ή νομοθεσία μας, προκειμένου να δημιουργήσουμε τις συνθήκες, έτσι ώστε να δημιουργηθούν τα λεγόμενα data centers, τα κέντρα δεδομένων, που έχουν άλλα χαρακτηριστικά και άλλες απαιτήσεις, απ’ ότι έχουν τα logistics centers, αλλά και ταυτόχρονα εγκαταστάσεις, όπως είναι στούντιο κινηματογραφικά, για να παράγονται ταινίες που δίνουν πολλές θέσεις εργασίας.

Στο άρθρο 25, δίνουμε τη δυνατότητα του δικαιώματος επιφανείας στα ακίνητα που ανήκουν σε εκκλησιαστικά ιδρύματα ιδιωτικού δικαίου. Με την ευκαιρία αυτή, πολλές επενδύσεις μπορούν να δοθούν και να αναπτυχθούν, κρατώντας τα εκκλησιαστικά ιδρύματα, κατ’ ουσία, στο τέλος της επένδυσης, την ιδιοκτησία την ιδιοκτησία του ακινήτου. Μα, έχουμε δώσει δικαίωμα επιφανείας και στα επιχειρηματικά πάρκα. Και είναι κάτι που λειτουργεί με μεγάλη επιτυχία σε όλη την Ευρώπη και ήδη, λειτουργεί με μεγάλη επιτυχία και στα βιομηχανικά πάρκα και είναι ένα από τα «εργαλεία» που θέλουμε να αναπτύξουμε, έτσι ώστε να στηρίξουμε τη δημιουργία των βιομηχανικών πάρκων, που, όπως πολύ καλά γνωρίζετε, λείπουν από την Ελλάδα. Αποτελεί κι αυτό μία αιτία, που δεν μπορούμε να φέρουμε και μεγαλύτερες στρατηγικές επενδύσεις. Και γι’ αυτό δίνουμε και εδώ τα κίνητρα, έτσι ώστε επενδύσεις σε επιχειρηματικά πάρκα, να λαμβάνουν και αυτές το κίνητρο της ταχείας αδειοδότησης.

Στο Β΄ Μέρος, που αφορά στις ιδιωτικές επενδύσεις, αυτό που προσπαθούμε να λύσουμε, είναι να απομειώσουμε τη γραφειοκρατία, να μην ταλαιπωρούνται οι επενδυτές, να μην καθυστερούν οι υπαγωγές των επενδύσεων και να γίνεται πολύ πιο οργανωμένα η παρακολούθηση ολοκλήρωσης της στρατηγικής επένδυσης.

Αυτά, συνδυαστικά με τον τρόπο που μεταφέρουμε προς τα έξω αρμοδιότητες, που καθυστερούσαν την υλοποίηση των επενδύσεων, αλλά πάντα σε πιστοποιημένα όργανα που ελέγχονται από το κράτος, κρατώντας την επιτελική δυνατότητα το κράτος να ελέγξει, ανά πάσα στιγμή, άλλωστε αυτό το έχουμε κάνει και σε αδειοδοτήσεις και στις ενάρξεις των επιχειρήσεων, περίπου, το 80% των επιχειρήσεων ξεκινούν πλέον με απλή κοινοποίηση, «χτίζουμε» μία σχέση εμπιστοσύνης, μεταξύ της Πολιτείας του κράτους και του ιδιωτικού τομέα που θα μας φέρει αυτή την ανάπτυξη που αναζητά τόπος.

Κάθε άρθρο αυτού του νομοσχεδίου, είναι και μία προσθήκη αξίας στο Ακαθάριστο Εγχώριο Προϊόν της Πατρίδας μας. Κάθε άρθρο αυτού του νόμου, δημιουργεί και νέες θέσεις εργασίας. Και αυτή είναι η στρατηγική πολιτική της Κυβέρνησης. Αυτή υπηρετούμε, αυτή θα συνεχίσουμε να υπηρετούμε και με τον νόμο για τη δίκαιη αναπτυξιακή μετάβαση που έρχεται και με τον νέο αναπτυξιακό νόμο.

Εμείς πιστεύουμε, κυρίες και κύριοι, ότι η Πολιτεία, το κράτος, η Κυβέρνησή μας θέλουν και μπορούν να φέρουν ισχυρή ανάπτυξη, πάνω από τον μέσο όρο της Ευρώπης, να δημιουργήσουν νέες θέσεις εργασίας και να φέρουν πίσω τους Έλληνες που έφυγαν, κατά τη δεκαετή κρίση.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε τον κ. Παπαθανάση, με την ομιλία του οποίου ολοκληρώθηκε η συζήτηση στην Επιτροπή του νομοσχεδίου του Υπουργείου Ανάπτυξης και Επενδύσεων.

Πριν κλείσουμε, να επαναλάβω τις θέσεις των Κομμάτων.

Ο κ. Ταραντίλης, για λογαριασμό της Νέας Δημοκρατίας, ψηφίζει υπέρ.

Η κυρία Πέρκα, για λογαριασμό του ΣΥΡΙΖΑ, επιφυλάχθηκε για τη συνέχεια της διαδικασίας.

Ο κ. Κατρίνης, για λογαριασμό του ΚΙΝ.ΑΛ., επιφυλάχθηκε.

Η κυρία Μανωλάκου, για λογαριασμό του Κ.Κ.Ε., καταψήφισε.

Ο κ. Βιλιάρδος, για λογαριασμό της Ελληνικής Λύσης, επιφυλάχθηκε.

Ο κ. Αρσένης, για λογαριασμό του ΜέΡΑ25, καταψήφισε.

Επομένως, όπως προκύπτει από τις τοποθετήσεις, το νομοσχέδιο από το άρθρο 1 έως 68, αλλά και το ακροτελεύτιο άρθρο, ψηφίζονται, κατά πλειοψηφία.

Συνεπώς το σχέδιο νόμου, του Υπουργείου Ανάπτυξης και Επενδύσεων, με τίτλο «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς» γίνεται δεκτό, επί της αρχής, επί των άρθρων και στο σύνολό του, κατά πλειοψηφία και παραπέμπεται για την αυριανή συζήτηση στην Ολομέλεια της Βουλής. Καλή συνέχεια σε όλους. Ευχαριστώ πολύ για τη συνεργασία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ. Ανδριανός Ιωάννης, Αντωνιάδης Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καραμανλή Άννα, Καρασμάνης Γεώργιος, Κέλλας Χρήστος, Κεφαλογιάννη Όλγα, Κόλλιας Κωνσταντίνος, Λεονταρίδης Θεόφιλος, Δούνια Παναγιώτα (Νόνη), Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος,Χειμάρας Θεμιστοκλής (Θέμης), Αποστόλου Ευάγγελος, Αραχωβίτης Σταύρος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Σαντορινιός Νεκτάριος, Τζάκρη Θεοδώρα, Τσακαλώτος Ευκλείδης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Πάνας Απόστολος, Πουλάς Ανδρέας, Συντυχάκης Εμμανουήλ, Μανωλάκου Διαμάντω, Στολτίδης Λεωνίδας, Αβδελάς Απόστολος, Βιλιάρδος Βασίλειος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 13.40΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**